Q=14	C=10	SS=8	LS=1	PS=0	DC=0	LC=0	SD=0	BS=65	G0=113	G1=15	G2=0	DLID=ber_Latn	BODY=Tajerrumt n Tmaziɣt La Grammaire de la langue berbère par Abdenour HADJ-SAID - Fichier PDF\nTajerrumt n Tmaziɣt La Grammaire de la langue berbère .pdf\nNom original: Tajerrumt n Tmaziɣt La Grammaire de la langue berbère .pdfTitre: Microsoft Word - 1_Boussad Kebir_TajerrumtAuteur: Abdenour HADJ-SAID\nCe document au format PDF 1.6 a été généré par Tracker's PDF-Tools / PDF-XChange (PDFTools4.exe v4.0.0197.0000) (Windows), et a été envoyé sur fichier-pdf.fr le 27/08/2014 à 18:27, depuis l'adresse IP 41.103.x.x. La présente page de téléchargement du fichier a été vue 495 fois.\nTaille du document: 952 Ko (178 pages).\nDeg tutlayt, yal awal ɣur-s sin\nwudmawen : talɣa / tawuri.\nDeg uḥric-agi, ad tissineḍ kan talɣiwin.\nDi temsirt-agi, yewi-d ad terreḍ lwelha-k ɣer wassaɣan gar\nwawalen di tefyirt, gar tefyar deg uḍris. Awal d aferdis\nagejdan n tutlayt. Di tefyirt, yal awal ɣur-s tawuri.\nYenna umusnaw :\n…Axxam, ibennu ɣef llsas. Llsas-nneɣ nekni d ayen nnan d wayen gan yimezwura-nneɣ. D\nwin i aɣ-ilaq ad d-nejmeɛ ass-a. Awerrat iḥerzen ayen i as-d-yekkan sɣur lwaldin-is, yelha;\nwin yernan s ayen i as-d-yeǧǧa baba-s, yif-it.\nLmulud n At Mɛemmer\n« Yenna-as Ccix Muḥend », asebter 26.\n* Deg uḍris-agi awezzlan, llant (4) n tefyar. Beddunt akk s usekkil ameqqran, keffunt akk s\nwagaz n taggara. Yal tafyirt ɣur-s assaɣ d tin i tt-id-iḍefren.\n* Tafyirt tamezwarut ɣur-s (4) wawalen, gar-asen assaɣen. Ma nbeddel-asen amkan, tafyirt ad\n* Yal awal ɣur-s talɣa d unamek : sin wudmawen, ur yettili yiwen i yiman-is.\n- D assaɣen gar wawalen i d-yettakken tafyirt.\n- D assaɣen gar tefyar i d-yettakken aḍris.\n* Aḍris, d taggayt n tefyar gar-asent assaɣen.\n* Tafyirt, d taggayt n wawalen gar-asen assaɣen.\n* Awal, d taggayt n yisekkilen : tiɣra d tergalin.\n* Awal, d aferdis agejdan n tutlayt. Ɣur-s sin wudmawen :\ntalɣa d unamek.\n* Awal, yettili d isem, d amyag, d tanzeɣt…\n1- Acḥal n tefyar deg uḍris-agi :\nYenna-as baba-s i mmi-s :\n- A mmi, ḥader ad tettuḍ, lɛibad ur ɛdilen ara, yella walbaɛḍ yella ulac-it, yella walbaɛḍ ulac-it\n- A baba, acu ay d lmeɛna n wawal-a ?\n- Yella walbaɛḍ yedder, ileḥḥu, medden akk ttwalin-t, meɛna iɛac kan yeqqim, ur t-idyettadder yiwen, ur yewi ur yerri. Yella wayeḍ yemmut lameɛna igad i d-yeggran deffir-s\nmazal la as-qqaren : akken i as-yenna neɣ akken yexdem leflani; ulamma iɣsan-is uɣalen d\naɣebbar, mazal isem-is ttaddren-t-id medden, awal-is d lfeɛl-is ttuṣerrafen.\n« Isefra n Si Muḥend u Mḥend », asebter 101.\n2- Acḥal n wawalen di tefyar i d-iteddun :\n- Am win yettnadin tilkin deg uqerru uferḍas.\n- Am win yettrebbin ibki, la taduṭ la ayefki.\n- Yal wa yettṣerrif seg wayen yesɛa.\n- Teḍra yid-neɣ am uɣyul iɛebban aman, netta yemmut si fad.\n- Axxam-nneɣ yeččur d isɣaren, ur nufi swayes ara nenher aɣyul.\n- Ur xeṭṭeb deg wass n tmeɣra, ur ttaɣ aɣyul di tefsut.\n- D tirget yexsin iseg rɣiɣ.\n- Daxel n waman i ffudeɣ.\n- Rraḥa nnig usawen.\n- Lexla ur nefrig, acemma ur d as-yedrig.\n- Tixsi ɣef wakken d-nnan, d idammen-is i tt-yenɣan.\n- Win yebɣan ad tṣeggem, iṣeggem iman-is.\n- Teḥzen tneqlet ur yenqic bab-is.\n- A win ifetren s lekdeb, i yimensi swayes ?\n3- Ales tira i uḍris-agi tesqedceḍ asekkil ameqqran d usigez.\nAɣerbaz ladɣa iɣleb-itent akk skud meẓẓi uqcic aqerru-s fessus irḍeb am urekti akken tebɣid a\nbnadem ad t- tɛarkeḍ mi ara yuɣal d argaz ad t- id- yaf lḥal yeqqur kan ɣef wayen yeḥfeḍ di\ntemẓi- s d ayen kan iwimi ara d- yettɛawad d tameslayt yelmed ass-nni ara d-izewwiren s ilesis.\n« Yenna-as Ccix Muḥend », asebter 15.\n4- Ssemyezwer awalen tsuffɣeḍ-d tifyar.\n- Ala / uḍar / ḥafi / i / yenta / yeddan / usennan.\n- Tebɣu / tekk / -it / annect / i / ad t-id-yas / amcum / -is / wass.\n- Iɣenni / mi / ad / yelluẓ.\n- Zerriɛa / akken / temɣi / ad / teɣli.\n- Di / ttwaɛqalen / ssuq / yirden.\n- Igenni / win / am / ireǧmen.\n- Is / usɣar / yeqqur.\n- Ters / i / akken / anda / tufeg.\n- Yimɣi / ṣṣaba / n / tettban.\n- Di / luḍa / usyax / yekker.\n- Aɣrum / laẓ / yettak / !\n- Iɣunfa / teswa / azger / tajlibt.\n- Aɣilas / mmi / -s / d / yizem / n.\n- Tayni / tezdayt / tettarew.\n- Deg / am / yeṭṭfen / waman / win.\n- Amrar / win / am / yesbeddayen.\n5- Ssemyezwer tifyar akken ad d-tsuffɣeḍ aḍris :\n- Yerra- as winna-nniḍen : i lukan ad yeqqar ula d wagi, amek ara d-nali ?\n- Yewweḍ-d unebdu, teqqur temduct-nni.\n- Yenna-as yiwen deg-sen : ad nneggez ?\n- Seg wass-nni i d-yeqqim wawal-a : meyyez qbel aneggez.\n- Ufan anu d alqayan.\n- Zik-nni, sin yigra ttidiren deg yiwet n temduct n waman.\n- Ruḥen ad nadin tayeḍ.\nDi temsirt iεeddan, twalaḍ aferdis agejdan n tutlayt :\n"Awal". Awal yemmal tigawt, taɣara, taɣawsa… Tura, ad\ntwaliḍ win yemmalen taɣawsa. Nessawal-as "isem".\nAbareɣ d waḍil\nYiwen wass, abareɣ yelluẓ. Ittnadi ittnadi, armi yufa ajgagal n waḍil s ufella n teslent. Mi\nyessiked deg yiguza n waḍil, imi-s yettarew-d aman. Ijgugel ijgugel, awwah d awezɣi ! Yuɣal\nibeddel abrid, inna-as :\n- Zegzaw ! Mazal ur yewwi ara. D nekk ara yeččen aẓberbur i d-ssagren leɛrur !\n- Am wakka tettwaliḍ, awalen: wass abareɣ. ajgagal, waḍil, teslent yiguza, imi, aman, awezɣi,\nabrid, aẓberbur, leɛrur, mmalen akk taɣawsa-ama nettwali-tt ama ur tt-nettwali ara- Nessawalasen "Ismawen".\nIsem d awal yemmalen taɣawsa.\n1- Kkes-d ismawen deg tefyar i d-iteddun :\n- Win i as-yennan asif yeshel, ad t-yezger mi ara yeḥmel.\n- Win i as-yennan yeshel qeḍran, ad iruḥ ad yessisen.\n- Win i as-yennan teshel teɛfart, yeɛfes-itt melba arkasen.\n- Win i as-yennan yeshel ubrid, ad yezwir nekkni ad t-neḍfer.\n- A win igezzmen tiragliwin, taduṭ-ik teqqim d tibantiwin.\n- Ma tsusmeḍ rebḥen yisɣan, ma tewteḍ ad tḥazeḍ iman-ik.\n- Ul, yeččur; imi, yeqqur.\n- Atmaten d atmaten; aɛebbuḍ, yedḍa-ten.\n2- Fren-d ismawen gar wawalen i d- iteddun :\nLmed, anelmad, adrar, iles, yura, fell, am, aɣrum, tudert, amru, abrid, asaka, tadla, addag, iɣil,\ntasga, tura, imal, mger, tarakna, alag, tarubya, amger, asagem, dmu, tidmi, atig, astag, aruy,\ntafat, akal, ddaw, aselsu, talaba, taruka, ini, adlis, aru, amaru, abareɣ, asfel, krez, afeg, affug,\ntira, axxu, aɣersiw, agḍiḍ, aḍris, tanekkra, amtiweg, ilel.\n3- Err ajerriḍ ddaw yisem deg uḍris i d-iteddun :\nAfrux di ccetwa\nYiwen ufrux di ccetwa, laẓ, asemmiḍ, yeɣli iri n ubrid, yeqqim-as-d kan ad yesselqef. Ha-t-a\nyiwen ileḥḥu-d, yezzuɣer-d tafunast. Wwḍen-d nnig-s, tafunast tebra-d i ticict, a lxir-ik a\nRebbi : d taḥmayant d taččarant, dayen kan. Afrux-nni temḍel-it dinna. Cwiṭ kan, tezreɛ-it-id\nterwiḥt. Ɣas yufa-d iman-is yenṭeḍ ddaw ticict, yekkes-as usemmiḍ-nni, yekkes-as laẓ.yerra-tt\ni useffer. Yettseffir, yesčewčiw dinna, d tameɣra. Iɛedda-d wuccen :\n- Ticict tesčewčiw !\nYewhem. Yebbeɣ aqamum-is, yufa afrux amcum. Yenna-as :\n- Yya-d fell-ak i ttnadiɣ.\nYeqqar Saɛid Iɛemrac :\nUr yelli ttar ara d-yuɣalen\nAtmaten fkan afus\nUr yelli nnif i d-yeqqimen\nI wid iwumi yeɣli waggus\nUr yelli udabu yerẓen\nS ugusim akked lḥerqus\nDi temsirt iεeddan, twalaḍ awal yemmalen taɣawsa : isem.\nTaɣawsa, tezmer ad tili d ayen i nettwali/ nettaṭṭaf. Tezmer\nad tili d takti neɣ d ayen iwimi nettḥulfu.\n1- Win yebɣan ad iɣellet deg useggas, yezreɛ irden; win yebɣan ad iɣellet yal aseggas, yeẓẓu\nisekla; win yebɣan ad iɣellet lebda, yesselmed tarwa.\n2- Abrid n tlelli i t-ineǧren d tadukli.\n3- Akken semmḍit i tekksen fad.\n- Err lwelha-k ɣer yismawen : irden, isekla, tarwa, deg umedya amezwaru. Mmalen\ntiɣawsiwin i nezmer ad nwali, ad neṭṭef.\nNessawal i tɣawsa yecban tagi : "isem akmam".\n- Deg umedya wis sin d umedya wis krad (3), awalen, tilelli, tadukli, fad, mmalen tiɣawsiwin\ni aɣ-d-yettasen kan di lbal, yecban : tilelli, tadukli, neɣ ayen iwimi nettḥulfu, yecban : fad.\nNessawal i tɣawsa yecban tigi : "isem amadwan".\nIsem akmam : yemmal taɣawsa i nezmer ad nwali, ad neṭṭef.\nIsem amadwan : yemmal taɣawsa i aɣ-d- yettasen kan di\nlbal (d takti) neɣ ayen iwimi nettḥulfu.\n1- Kkes-d isem deg tefyar-agi tiniḍ-d ma d akmam neɣ d amadwan :\n- Tawant tessexṣar lehdur.\n- Axxam, d axxam nneɣ; aqjun, yesseglaf fell-aɣ.\n- Tamusni, d asafu n wurɣu.\n- Yettak laẓ aɣrum !\n- Deg wass, d yir isallen; deg yiḍ, d yir tirga.\n- Tamacahut, d ajlal n tmusni.\n2- Err yal isem deg umkan-is di tfelwit i d-iteddun :\nTugdut, agḍiḍ, iṭij, aggur, aman, allaɣ, tasa, aẓref, targit, tannumi, talwit, argaz, tirrugza,\nasaru, tasɣunt, isɣunen, taflest, tiḥerci, tudert, azebg, tamettant, afrag, uccen, tazdayt, tismin,\ntazɣent, timri, amayeg, tasnit, tumert, atig, adlis, idles, tilelli, tiggdi, tasusmi, tafenṭazit,\ntifeɣwa, izem, awtul.\n3- Sseqdec ismawen i d-iteddun deg tefyar s ɣur-k :\nTamusni, tasusmi, asirem, tilelli, tadukli, laẓ, asemmiḍ, tasa, tissas.\n4- Qqen yal tafyirt d unamek-is :\nd bu yiles\nur yesɛi lbaḍna\niteddu ɣef uɛebbuḍ-is\nur yesɛi yiwen wawal\nYeqqar Lmuhub Ɛemruc :\nNebɣa tamurt n yimawlan\nTameslayt n yibabaten nneɣ\nLlḥen n tirga d ccnawi nneɣ\nƔef ledwaḥ d yiẓekwan nneɣ\nUr nqebbel anemḍar\nDeg wass ur nesɛi iḍelli d uzekka\nAm wakken twalaḍ yakan, isem d awal yemmalen\ntaɣawsa. Acu i tezmer ad tili tɣawsa-agi ?\nD ayagi dɣa ara twaliḍ di temsirt-a.\n1- Argaz, d llsas; tameṭṭut, d ajgu alemmas.\n2- Ccɣel, d izem; mi t-teɛniḍ, d awtul.\n3- Teḥzen tneqlet ur yenqic bab-is.\n4- Ibeddel adrum s uɣrum.\n- Err lwelha-k ɣer wawalen: argaz- tameṭṭut- izem- awtul- taneqlet- adrum- aɣrum.\nMmalen akk tiɣawsiwin. D ismawen.\n- Deg umedya 1u, ismawen "argaz- tameṭṭut", mmalen amdan.\n- Deg umedya w2, ismawen "izem- awtul", mmalen aɣersiw.\n- Deg umedya w3, isem "taneqlet", yemmal imɣi.\n- Deg umedya w4, ismawen "adrum- aɣrum" d tiɣawsiwin : ur llint d amdan wala d aɣersiw\nwala d imɣi.\n- Ismawen-agi akk i twalaḍ deg yimedyaten-agi, mgirrden d yismawen n yimdanen, n tmura,\nn yimukan… ara twaliḍ di temsirin i d-iteddun.\n- Yezmer yisem ad yemmal tigawt, taɣara, amigaw, allal, maca ayagi d ayen yerzan amawal.\nIsem, yemmal amdan, aɣersiw, imɣi neɣ taɣawsa nniḍen.\n1- Qqen ismawen n wadar amezwaru ɣer wayen i mmalen deg wadar wis sin :\n2- Efk-d (4) yinzan ideg isem yemmal amdan, aɣersiw, imɣi, taɣawsa-nniḍen.\n3- Kkes-d isem deg tefyar-agi tiniḍ-d acu yemmal.\n- Tuweḍ tyerza s aḥdid.\n- Tamazirt m yizriben, tarewla ay iḥbiben.\n- Argaz am tkermust, ɣer daxel ẓid, s ufella d asennan.\n- Yettneqlab am tata.\n- Win yeqqes uzrem, yettaggad aseɣwen.\n- Melmi temẓi n yifilku? Yekker-d yerku !\n- Azger amellal, d tassemt akk.\n- Tasekkurt timellalin.\n4- Smed ilem s yiwen ger yismawen-agi :\n(tarubya- alim- ul- timẓin- iles- tilkin- tasedda- aferḍas- uglan- ulawen- awtul- anaynamedden- aqjun)\n* ………. yeččur ; ………. yeqqur.\n* Am win yettnadin ………. deg uqerru ……….\n* Wet-it ɣef ………. ad yettu ……….\n* ………. d imellalen ………. d iberkanen.\n* ………. aẓidan, yeṭṭeḍ ……….\n* ………. n uxxam, ur tɣemm ara.\n* ………. xfif, rnan-as ……….\n* Ma yesɛa …….… ………. bɣan-t akk ………. i nnesba.\n5- D acu-tt, d acu-tt ?\n- Ssuq yeɛmer, imdanen ulac; aɣrum itewwa, times ulac.\n- Ttejra ɛlayen, tnac n yifurkawen, yal afurk tlatin wafriwen.\n- Ilul-d d netta, yuɣal d nettat, yuɣal d netta.\n- Tazemmurt-iw ɛlayen, ur tt-ẓẓin yifassen, tefka-d tteẓẓina n yifurkawen, yal afurk yewwi\nrebɛa n yigeḍman, yal ageṭṭum yesɛa iceḍban.\n- Snat n tebbura meqlubi, ma ldint d ass, ma medlent d iḍ.\n- Mugreɣ-d yemma jida, nniɣ-as anida akka, ɣer laxert ad d-uɣaleɣ.\n- Yeksa umeksa, ur yeẓri acḥal yeksa ; ma ixus yiwen, yeḥṣa.\n- Ttruɣ, yettru; ḍsiɣ, yeḍsa; anwa i d ameddakkel i t-yifen ?\n20 di yebrir\nTeffeɣ-d teɣri seg yidurar\nAss n ɛecrin di yebrir.\nTufeg-d seg yigenni am yifer.\nDeg tallunt ar d-tettferfir.\nAmezruy yellan yeffer\nIssaki-d wid ur nekkir\nDi ṭṭlam i d-yeldi allen\nyettmurud ɣer tafat-is\nS tmeslayt n yugurten\nI imeǧǧed i yimawlan-is\nAsmi i as-d-slan yiderɣalen\nƔef tidet zemmen-as imi-s\nAss n teɣri yimeṭṭi\nD llufan i d-yessawlen\nAmer nudan ayen ittnadi\nD dduḥ-is i d-yujjaqen\nYuggad ayen yettwali\nYal tasuta ɣur-s aẓar\nYal aẓar ɣur-s idles-is\nƔas ass-a azaglu imɛenṭar\nyeṭṭef seg yidis ɣer yidis\nƔas ma qqaren d lbeṛbeṛ\nD aserdun i iɣunfan jeddi-s\n« Tasga n ṭṭlam », asebter 97.\nDi temsirt iεeddan, twalaḍ isem d wayen akk yemmal.\nTura, ad twaliḍ ismawen n yimdanen, n tmura, n\nyimukan… Nessawal-asen "ismawen imaẓlayen".\n1- Ilul Ccix Muḥend u Lḥusin gar 1830 d 1840 di texliǧt At Ḥmed, n taddart Taqqa, di lɛerc\n2- Iseggasen 1857 d 1871 beddlen aṭas di tmeddurt n Si Muḥend u Mḥend i yuɣalen d\namentṛan, yettawi yettarra ger tmurt n Leqbayel, Lezzayer d Ɛennaba. Yuweḍ ula ɣer Tunes\nanida yella gma-s amaẓuẓ Akli.\n3- Yemmut Lmulud n At Mɛemmer ass n 25 di furar 1989 di Ɛin Ddefla, mi d-yuɣal si tmurt\n4- Racid Ɛellic, yura ungal Faffa d wungal Asfel. Ɛmer Mezdad, netta yura Iḍ d was, Tagrest\n- Err lwelha-k ɣer yismawen yeɣman s uzeggaɣ.\n* Acu mmalen ?\n* Amek uran ?\n* Deg wacu i mgirrden ɣef yismawen-nniḍen ?\n- Am wakka tettwaliḍ, ismawen-agi, mmalen: isem n umdan, n umkan, n wungal… anida\nbɣun ilin di tefyirt, bdan s usekkil ameqqran.\nNessawal-asen "ismawen imaẓlayen".\nMgirrden ɣef yismawen isdukklanen.\nLeqbayel. Lmerruk. Tunes\nIsmawen n yimdanen, n tmura, n yiɣerman, n tuddar,\nn yimukan…, anida bɣun ilin di tefyirt, beddun s\nNessawal-asen: "ismawen imaẓlayen"1.\n1- Sseɣti tira n tefyar i d-iteddun :\n* ɛebderreḥman bugermuḥ, isuffeɣ-d asaru tawrirt yettwattun, belqasem ḥeǧǧaǧ isuffeɣ-d\nmacahu, ma d ɛezdin meddur, netta isuffeɣ-d adrar n baya.\n* maɛtub lwennas, yettwanɣa ass n lexmis 28 di yunyu 1998 di tala bunan, deg ubrid-is s at\n* ilul sliman ɛazem di lezzayer teṭṭef fransa, meqqer, yennuɣ mgal fransa; tefra, nfan-t ɣer\nfransa; yuḍen, idiwa di fransa, yemmut, yemḍel di fransa.\n2- Efk-d :\n(4) yismawen n tmura.\n(4) yismawen n yiɣerman (timdinin).\n(4) yismawen n yimura.\n(4) yismawen n yicennayen.\n3- Efk-d :\n(4) temnaḍin timazɣawalin di Lezzayer.\n(4) tmura ideg ttutlayen Tamaziɣt.\n(4) n yigelliden n tmurt n Tmazɣa.\nIsmawen imaẓlayen, yewi-d ad d-yili fell-asen unadi lqayen; imi ar ass-a ur tefri ara tira n yismawen iberraniyen:\n- Ad ten-naru akken llan di tutlayt n laṣel?\n- Ad ten-naru s Tmaziɣt ?\n- Amek ara naru isekkilen-nni ur nelli di Tmaziɣt (Ǧ, P, …)? Uɣal ɣer temsirin n yilugan n tira, aḥṛic w2.\nDi temsirin iεeddan, twalaḍ isem asdukklan d yisem\namaẓlay. Tura, ad twaliḍ wid yemmalen iεeggalen n\ntwacult. Nessawal-asen "ismawen n timmarewt".\n1- Win iwimi kkseɣ baba-s, ha-t-a-n deg yirebbi n yemma-s; win iwimi kkseɣ yemma-s, ha-ta-n deg ugudu nnḍen-as.\n2- A mmi, tamusni d tafat n tidet.\n3- Uh a uletma, ad am-iniɣ lehdur qerrḥen, yiwen ur kem-yebɣa, asmi d-tluleḍ i kemuggaden.\n4- Ihi a gma acetki ulaḥed, azrem yuweḍ d talafsa.\n5- Aɛudiw n baba d jeddi, rniɣ rrekba n deffir!\n- Deg yimedyaten-agi, awalen : baba- yemma- mmi- uletma- gma- jeddi, d iɛeggalen n\ntwacult; tuget deg-sen ur sɛin ara tiɣri n sdat acku d ireṭṭalen n taɛrabt.\nNessawal-asen "ismawen n timmarewt".\n- Err lwelha-k ɣer yismawen n timmarewt "gma- uletma". Ad ak-d-banen am wakken uṣken\nɣef yiwen wawal.\nAla ! Di tilawt d uddisen : uṣken ɣef sin wawalen, akka :\n1- "gma" deg-s : "g" neɣ "u" (mmi-s n…) + ma (yemma).\n→ Mmi-s n yemma.\nDeg usget : "ayt" (tarwa n…) + ma (yemma).\n→ tarwa n yemma.\n* gma (uma) = mmi-s n yemma.\n* ayetma = arraw (tarwa) n yemma.\n2- "uletma": deg- s: "ult / welt" (yelli-s n…) + ma (yemma)\n→ yelli- s n yemma.\nDeg usget: "yesset" (yessi- s n…) + ma (yemma)\n* ultma = yelli-s n yemma.\n* yessetma = yessi- s n yemma.\nIsmawen n timmarewt, d awalen yemmalen iɛeggalen\nn twacult. Tuget deg- sen d ireṭṭalen n taɛrabt, ur sɛin\nara tiɣri n sdat.\n1- Sseqdec (5) yismawen n timmarewt deg tifyar s ɣur- k.\n2- Qqen isem n timmarewt ɣer unamek-is (d aqcic i yettmeslayen).\nIsem n timmarewt\n- setti (jida)\n- uletma- s n baba\n- baba- s n baba / n yemma\n- win i iyi- d- yeǧǧan\n- uletma- s n yemma\n- gma- s n yemma\n- gma-s n baba\n- yelli- s n yemma\n- yemma- s n baba / yemma\n- tin i iyi- d- yesɛan\n- mmi- s n yemma\n3- Qqen isem n timmarewt ɣer unamek-is (d tameṭṭut i yettmeslayen).\n- Yemma-s n urgaz\n- Uletma-s n urgaz\n- Baba-tsen n warraw-iw\n- Baba-s n urgaz\n- Gma-s n urgaz\n- Tameṭṭut n gma-s n urgaz\n4- Qqen isem n timmarewt ɣer unamek-is (d argaz i yettmeslayen).\n- Argaz n uletma-s n tmeṭṭut\n- Yemma-tsen n warraw-iw\n- Uletma-s n tmeṭṭut\n- Mmi-s n yelli/ n uletma\n- Yelli-s n yelli/ n uletma\n5- Eg-d addag n yimarawen-ik.\nTefkam lqima i wawal\nIseggmen wa sdat wayeḍ\nUr yezmir ad t-yeẓ lḥal\nUr yezmir ḥedd ad t-yesfeḍ\nƔas zzman yettembeddal\nƔas wa ad immet wayeḍ ad d-ilal\nKul lweqt ad t-id-yessiweḍ\nAkken bɣun beddlen lecɣal\nAd yettɛeggiḍ ad yettazzal\nMkul amkan ar d ad t-yaweḍ.\nLewnis Ayt Mengellat\nTura, tessneḍ isem d wayen akk yemmal. Yeqqim-ak-d ad\ntissineḍ amek uṣken yismawen.\n- wid yuṣken ɣef yiwen wawal: iḥerfiyen\n- wid yuṣken ɣef sin wawalen neɣ ugar: uddisen.\n1- Ur yettak laẓ aɣrum.\n2- Yeqqar Yusef u Qasi : Weṣṣi-ten ɣef tegmat tenfeɛ, win yeɛran wayeḍ ad t-idel. Lḥif n\ntegmat yewɛer, yessewrat ddel.\n3- Am win iheddren i yanbaba-s.\n4- Ay asɣersif, ma yettakk-d ugudu lexrif.\n- Deg umedya 1u, ismawen "laẓ, aɣrum" d iḥerfiyen acku uṣken ɣef yiwen wawal.\n- Deg yimedyaten-nniḍen, ismawen "tagmat, yanbaba, asɣersif" d uddisen acku uṣken ɣef sin\nwawalen neɣ ugar, akka :\nTagmat : t -------- t (talɣa tuntit) + gma : (g/u) + ma.\nYanbaba : ya + n+ baba = tameṭṭut n baba.\nAsɣersif : Asɣar + asif = asɣar n wasif.\n* Di temsirin n umawal, ad tafeḍ s telqey ismawen uddisen.\nIsem aḥerfi yuṣek ɣef yiwen wawal Isem uddis yuṣek ɣef\nsin wawalen neɣ ugar.\nGzem ismawen uddisen i d-iteddun :\n- a + mager + aman\n- Tizi uzzu\n- Talɣaseddast -…………………..\n2- Ssemlil iferdisen tsuffɣeḍ-d ismawen uddisen:\n- iɣes + idis\n- iccer + agḍiḍ\n- qqes + ifereɛ (ifiɣer)\n- asif + ger\n- akal + ger\n- tussna + asegmi\n- awal + tussna\n- anamek + aber\n- iɣes + tamart\n- iles + tussna\n- ales + tussna\nAnnaɣ a lezzayer\nAkken myufan bḍan-kem\nYal wa d amur yeddem\nLaẓ zerɛen-t ɣef tarwa-m\nSsarmen ad ččen lɣella-s\nAsmi rɣan wussan\nMi d-yedhem uɛdaw fell-as\nẒerrben-tt s yiɣsan\nS yihni sswen lǧedra-s\nAsmi d-ṣfan yigenwan\nyezwar s aẓar-is maras\nAm di tutlayin akk nniḍen, isem yezmer ad yili d amalay\n(awtem) neɣ d unti (tawtemt), assaɣ ger umalay d wunti:\nyettemgirrid seg yisem ɣer wayeḍ.\n1- Argaz d llsas, tameṭṭut d ajgu alemmas.\n2- Win iran ad iḍum, ad iḍum ɣef umnar-is, ad yesfeḍ iɣeblan n uɣref di tmurt-is.\n3- Bu yiles, medden akk ines.\n4- Tewweḍ tfidi s iɣes.\n5- Sserr ma drus, ma yegget messus.\n6- Lxir, d uzzal ; ccer, d uffal.\n7- Awal, i t-iferrun d awal.\n8- Iruḥ ɣer Sedduq ad yessenz taxsayt.\n9- Yemlal yizem tasedda.\n10- Aḍar iteddu s aẓar.\n11- Ers-d ers-d a naddam, mmi d amgud n rremman, awer yaḍen awer yehlek, ṣṣeḥḥa d\n- Deg umedya 1u, ad ak-d-banent snat n tewsatin n yisem: amalay (argaz) d wunti (tameṭṭut).\n- Deg umedya w2, ismawen "amnar, iɣeblan, aɣref" d imalayen, bdan s teɣri (a - i).\n- Deg umedya 1u, w2 d w4, ismawen "tameṭṭut, tamurt, tifidi" d untiyen, bdan s tergalt "t", ma\nd taggara nsen tettemgirrid seg yisem ɣer wayeḍ.\n- Deg umedya w5 d w6, ismawen "sserr, lxir, ccer" d ireṭṭalen n taɛrabt. Llan gar-asen wid\nibeddun s tussda: "sser, ccer" llan wid ibeddun s tergalt "l". Imezwura, d ismawen n taɛrabt\nideg amagrad ( )اﻟـur yettwanṭaq ara. Wiyaḍ d ismawen n taɛrabt ideg amagrad ()اﻟـyettwanṭaq2.\n- Deg umedya w7, isem "awal" d amalay, ur yesɛi ara unti.\n- Deg umedya w8, isem "taxsayt" d unti, ur yesɛi ara amalay.\n- Deg umedya wg, isem "izem" d awtem, isem "tasedda" d tawtemt.\n- Deg umedya w10, isem "aḍar" d amalay, unti ines - "taqejjirt", yemmal "asemẓi". Yezmer\nad yili yisem unti d amagnu, asemɣer ines deg umalay yemmal "acmat", yecban:\n- Deg umedya w11, isem "rremman" d areṭṭal si taɛrabt, d amalay, d agraw (une espéce). Unti\nines "taremmant", yemmal aferdis deg ugraw. Yezmer ad yemmal yiwet n tɛeqqayt neɣ yiwen\nUɣal ɣer yisekkilen iwimi ssawalen di taεrabt "isekkilen n waggur d yisekkilen n yiṭij.\nIsem ɣur-s snat n tewsatin: amalay d wunti.\n1- Amalay : ibeddu s teɣri (a. i. u), slid: laẓ, fad, medden…\n2- Unti, talɣa- s :\n- t…t : tameṭṭut, tamurt,.tafat, talwit, tisegnit, talast…\n- t…a : tala, talaba, tasga, talafsa, tasa…\n- t…i : tifidi, tiẓgi, tilelli, tili, tisfi, tidli, timmi…\n- t….t : (tt) : tayet, tidet, tagnit, tabrat, tagmat, tizit…\nLlan yireṭṭalen, ladɣa wid n taɛrabt :\n- Win ibeddun s umagrad "l": lxir, lbir, lɣerba, leḥya, lqaɛa,\nlɣella, lmakla, lwerd, leḥcic, lmut, leḥzen, lxedma, lɛid,\nlɛib, lɛebd, lɛecc, leɛmer, leɛqel, lfeṭṭa…\n- Win ibeddun s tussda : sserr, ccer, ssuq, nneɛma, ṭṭbib,\nṭṭbel, ttmer, ddel, ṭṭlam, nnif, ssif, rrif, lluḥ, ddheb, ṣṣber.\n- Mi ara tili talɣa n wunti tebded ɣef tin n umalay, assaɣ\ngar umalay d wunti yezmer ad yili :\n- D awtem / tawtemt : aydi / taydit, amcic/ tamcict,\namɣar / tamɣart…\n- D amagnu / asemẓi : aɣenja / taɣenjayt, afus/ tafettust…\n- D acmat / amagnu : addar / taddart, abbur/ tabburt…\n- D agraw/ aferdis : azemmur / tazemmurt, ifires / tifirest…\n1- Smed tafelwit-agi tiniḍ-d acu i twalaḍ :\n- ikerri (akrar)\n2- Qqen yal isem ɣer wazal- is :\nAzal n wunti\n- aferdis deg ugraw\n- awtem / tawtemt\n3- Qqen yal isem ɣer unamek- is :\nAreṭṭal n taɛrabt\nAnamek-is s Tmaziɣt\n4- Af-d isem n Tmaziɣt i yal isem areṭṭal :\nAzal-is s Tmaziɣt\n5- Efk- d :\n- 5 yismawen imalayen\n- 5 yismawen untiyen yesɛan talɣa : t ………. t\n- 5 yismawen untiyen yesɛan talɣa : t ………. a\n- 5 yismawen untiyen yesɛan talɣa : t …….... i\n- 5 yismawen untiyen yesɛan talɣa: t …….. t (tt)\nYeqqar Maɛtub Lwennas :\nIɛreq ccedd n uyeddid\nAnda akken izad ukerfa\nDi temsirt iεeddan, twalaḍ tiwsatin n yisem (amalay d\nwunti). Isem yezmer ad yemmal yiwet n tɣawsa, nessawalas "asuf"; am wakken yezmer ad yemmal ugar n yiwet n\ntɣawsa, nessawal- as "asget".\n1- Axxam ur nesɛi tamɣart, am wurti ur mesɛi tadekkart.\n2- Rrẓen yizmawen, ččan wuccanen.\n3- Amedyaz d tiṭ yettwalin, anda akken ddreɣlent wallen.\n4- Mmi-s n udrar ḥmed Rebbi, d amaziɣ cfu ɣef laṣel- ik.\n5- Deg uxxam- is, ur yesɛi zzit; deg yixxamen n medden, icerreḍ udi.\n6- Ddunit tedda d wi ibedden, ɣas ma yella baba- s d aɣyul.\n- Di tazwara, err lwelha-k ɣer wawal "asuf". Sseqdacen-t yimuhaq. Yemmal "win yezgan i\nyiman-is"3. S ubrid n usnerni n unamek n wawal, yettunefk d awal n tjerrumt i yemmalen\nyiwet n tɣawsa4.\n- Deg umedya 1u, ismawen "axxam, tamɣart, urti, tadekkart, mmalen akk yiwet n tɣawsa.\n- Deg umedya w2, ismawen "izmawen, uccanen" mmalen ugar n yiwet n tɣawsa.\nUgar n yiwet\n- Deg umedya w3, isem "amedyaz" d asuf. Deg usget, tettbeddil teɣri n sdat, yettuɣal\n- Deg umedya w2, nerna tahrayt i yisem asuf "izem", yuɣal d asget "izmawen".\nIzem + awen = izmawen\n- Deg umedya w4, isem "adrar" yettuɣal ɣer usget s :\n- Ubeddel n teɣri n sdat (a / i).\n- Tmerna n teɣri "u" ger tergalt "d" d tergalt "r" ayen iwimi nessawal "tamlellit" ( O / u).\n- Deg umedya w5, ismawen "zzit, udi" d isegten, ur sɛin ara asuf.\n- Deg umedya w6, isem "ddunit" d asuf, ur yesɛi ara asget.\n- Deg umedya w3, isem "tiṭ" d yisem "allen" mgirrden deg uẓar, ɣas ulamma yella wanida\nqqaren "tiṭṭawin" neɣ "tiṭṭucin".\nLlan di Tmaziɣt sin yimḍanen :\nAsuf : yemmal yiwet n tɣawsa.\nAsget : yemmal uger n yiwet n tɣawsa.\nAsileɣ n usget yettili-d s (4) wudmawen :\n- Abeddel n umagrad :\n* a / i : axxam / ixxamen…\n* i / a : iccer / accaren…\n- Tamlellit :\n* O / u : adrar / idurar…\n* u / a : asefru / isefra…\n- Tahrayt :\n* izem / izmawen…\n* tisegnit / tisegnatin…\n- Abeddel n umagrag, tamlellit d tehrayt :\n* aẓar / iẓuran...\n1- Efk-d :\n- (5) yismawen isufen\n- (5) yismawen isegten\n- (5) n yisufen ur nesɛi asget\n- (5) n yisegten ur nesɛi asuf\n2- Smed tafelwit i d-iteddun :\n3- Smed tafelwit tiniḍ-d acu i twalaḍ :\n4- Qqen yal isem deg wadar 1u ɣer talɣa-s deg wadar w2 :\n* abeddel n umgrad\n* abeddel n umagrad, tamlellit d tehrayt\n* abeddel n umgrad d tehrayt\n5- Qqen yal isem areṭṭal ɣer unamek-is :\nAwalen / imeslayen\nIgduden / iɣerfan\nAddagen / ickan / isekla\nCcna n tegrawla\nSeg wasmi yebda useggas\nUr nezhi yiwwas\nAql-aɣ neggugem am yisɣi\nDeg tegnaw ḍleq-as\nTarusi-k di Serkaǧi\nAd tsellmeḍ ɣef yimeḥbas\nƐumer n Ṭṭifas\nMuḥend Saɛid n At Qasi\nAd tsellmed ɣef yimeḥbas\nDeg lɣerba kul ass\nṢṣber d aḥbib n Rebbi\n« Chants berbères de Kabylie »\nrecueillis et interprétés par :\nDi temsirt iεeddan, twalaḍ amek tettbeddil talɣa n yisem\nalmend n tewsit d umḍan. Tura, ad twaliḍ amek tettbeddil\ntalɣa-s almend n twuri ines di tefyirt.\nInisi, d aɣersiw. Tafekka-s, d tameẓẓyant, dlent-tt tsennanin seg yidis ufella d ucebbub seg\nyidis n wadda. Ad yesɛu 27 cm di teɣzi, 15 cm di lqedd; ma di taẓeyt, yezmer ad iɛeddi cwiṭ i\nkilu. Yettidir si 3 ar 5 n yiseggasen.\nTaqerrut-is, d tameẓẓyant, idel-itt ucebub. Tinzarin-is, d timeẓẓyanin, d tilebbḍanin. Ɣur-s 36\ntuɣmas d tiwezzlanin, d tumsidin. Tiqejjirin-is, d tiwezzlanin, yal yiwet terfed 5 tfednin degsent tuccar d tumsidin. Taseṭṭa-s, d tawezzlant, tezga teffer ger tsennanin.\nDeg uzal, yeggan. Mi d-yeɣli yiḍ, ad yeffeɣ i wakken ad inadi ɣef tgella-s: ibɛac, iɣerdayen,\nigra, ula d izerman imeqqranen… Mi ara tekmer fell-as tegnit, ur irewwel ara. Ad yerr\ntaqqerrut-is ger tqejjirin n sdat, ad d-isbedd tisennanin-is; ma ulac, ad yekcem di tebḍant-is;\nad yuɣal amzun d takurt.\nInisi, yezmer ad yidir d umdan: ma yessa-as alim di kra n tekwat, yerna-as cwiṭ n uɣrum d\nuyefki, akken kra n wussan, ad t-yerr d lɛecc-is.\n* Di tazwara, ɣer aḍris-agi tekkseḍ-d ismawen.\n* Smed ilem di tefyar i d-iteddun:\n- Inisi, d aɣersiw / D aɣersiw yinisi\n- Tafekka-s, d tameẓẓyant / D tameẓẓyant …..\n- Taqerrut-is, idel-itt ucebbub / Idel-itt ucebbub….\n- Tinzarin-is, d tilebbḍanin / D tilebbḍanin…….\n- Tuɣmas-is, d tumsidin / D tumsidin…………\n- Tiqejjirin-is, d tiwezzlanin / D tiwezzlanin……\n* Acu twalaḍ ?\n- Talɣa n yisem tbeddel\n- inisi → yinisi\n- tafekka → tfekka\n- taqerrut → tqerrut\n- tiqejjirin → tqejjirin\n* Tbeddel talɣa n yismawen merra ?\n- Ala ! Llan wid ur nbeddel ara.\n* Anwi ismawen ur nbeddel ara\n- Tinzarin-is → tinzarin-is.\n- Tuɣmas-is → tuɣmas-is.\n- Ismawen : "inisi, tafekka, taqerrut, tiqejjirin" d ilelliyen ur urizen ara ɣer useɣru n tefyirt.\nNessawal i talɣa-agi nsen "addad ilelli".\n- Ismawen : "yinisi, tfekka, tqerrut, tqejjirin" mačči d ilelliyen: urzen ɣer useɣru n tefyirt.\nNessawal i talɣa-agi nsen "addad amaruz".\nErr lwellha-k :\nTamusni n yismawen n tɣawsiwin ur tenfiɛ ara i yiman-is, ma ur tessineḍ ara amek ara tentesqedceḍ deg tefyar almend n twuri nsen.\nTuɣmas / tuɣmas\nLlan di Tmaziɣt sin waddaden: addad ilelli d waddad\nDi talɣa, ger yilelli d umaruz, i yettbeddilen d tiɣri n sdat,\nUdem / wudem\nInisi / yinisi\n1- Kkes-d ismawen deg tefyar i d-iteddun tefkeḍ-d addad-nsen.\n- Azger, yeɛqel gma-s.\n- i uzger d-yeǧǧan lemtel, win yeɣlin ad yettwarkeḍ.\n- Qqaren wat zik:"Si timmuɣbent umeslay i d-tekka tsusmi, si cwiṭ n wawal i d-tɣelli tmusni".\n- Qqaren daɣen: "Tasusmi, tugar tamusni".\n- Amennuɣ n yizem yiwen wass, amennuɣ n uydi yal ass.\n- Bu yiles, medden akk ines.\n- win iteddun ɣef tidet, yessawaḍ.\n2- Smed tifyar i d-iteddun :\n* Ul, yeččur; imi, yeqqur / yeččur… / yeqqur…\n* Yekcem wuccen taqeḍɛit/… Yekcem taqeḍɛit\n* Tizizwit, berriket; tament-is, ẓidet/berriket…, ẓidet….\n* Iles-is, d uḥdiq; ul-is, d uḥriq/d uḥdiq…, d uḥriq…\n3- Af-d addad amaruz n yismawen-agi :\nallen, iṭij, ureɣ, ul, arrac, tullas, ameččim, tafat, adfel, asif, ungal, ilef, tameṭṭut, alag, tala,\ntalaba, tifawt, tilelli, aẓar, igenni, taddart, afrag, anelmad, aɣerbaz, iger, tadla, akud, taɣuri,\naḍris, targalt, tiẓgi, izem, azref, talwit, tugdut, tumert, amdan, tutlayt, uccen, aman, tasga,\nakal, adlis, tasɣunt, aqrab, alim, itri, idurar, azal, agames, ugel, aɣref, agdud, adrum, aɣrum,\naglim, agelmim, imɣi, tadyant, uskir.\n4- Af-d addad ilelli n yismawen-agi :\nwussan, ufus, umur, yiseggasen, tbaqit, teẓrut, tsarut, tmurt, wagguren, uxxam, tebrat, yidis,\nyiman, uḍar, yixxamen, tuɣmas, usirem, tẓurin, teɣrast, tzizwa, umusnaw, tgejdit, tasa,\nyimezwura, yimeddukkal, yiberdan, tgemmi, tuffra, yiɣeblan, usigna, wul, tarwa, yimawlan,\ntẓegwa, yilel, wuraren, yisallen, tdukli, tduli, trakna, truka, usaka.\n5- Fren yiwen ger yismawen yellan ger tacciwin :\n* D aɣrib d (aberrani/uberrani) di (timura/ tmura) n medden.\n* D ṣṣwab d (awal/wawal) i iferrun (tilufa/tlufa).\n* Ferqen leḥbab d (atmaten/watmaten).\n* Texleḍ qeḍran d (aman/waman).\n* Menyif takemmict n (tizizwa/tzizwa), Aḍellaɛ n (izan/yizan).\n* Teksa taɣaḍt d (uccen/wuccen).\n* Tedduɣ ur iban sani, am (aclim/ uclim) i d-yewwi (asif/ wasif).\n* Bɣiɣ ad rebḥeɣ lemzeyya, fkiɣ cclaḍa i (aɣyul/uɣyul); ziɣemma ččureɣ d nneyya, ḍemɛeɣ\nlxir di bu (axlul/ uxlul).\n* Am (aɛeqqa/ uɛeqqa) n (ired/yired) yettfukti, mkul (amkan /umkan) deg-s yemɣi.\n* Ur yelli nnif i d-yeqqimen, i wid iwimi yeɣli (aggus/waggus).\n* Ur yelli (adabu/ udabu) yerẓen, s (agusim/ ugusim) akked lḥerqus.\n6- Ssemyezwer awalen tgeḍ-d tifyar :\n* amcum /yettwet/ aseɛdi /s.\n* tabburt-is / ameslub / yessen.\n* times / ur / tettales / yerɣan / i / ayen.\n* takka / terwel / bu / -d/ i/ teɣli/ idɣaɣen/ ɣer.\n* ur… ara / i / sidi-s/ tettḍuɛ / tilelli.\n* yečča / ad / t- / ayen / ixelleṣ / aqelwac /aglim-is\n* xali / n / yeqqar / aqjun / i / lḥewj / lwali.\n* Tamellalt / i /ferqen / taddart.\n* izmawen / tetten / ttruẓun / uccanen.\n* usaɣur / yerna/ abaɣur/ yeqqur.\n* alluy/ yeshel/ ma/ ḥader/ ak/ iman/ yella/ tarusi/ -ik/ di.\nAql-i di lḥebs ɛemliq\nAy ixef-iw ɛahed tadṣa\nArumi la yettfeqfiq\nYuɣ-d mkul amḍiq\nYesṭuqqet-d lehdur xilla\nƔef leḥbab ḥedd ur yeɛtiq\nIẓri-w la yettsiq\nD ṣṣber ay d ddwa n lmeḥna\nHand ou Saïd ou Abdoun\n« Hommes et femmes de Kabylie », asebter 25.\nDi temsirt iεeddan, twalaḍ amek i tettbeddil talɣa n yisem\nger yilelli d umaruz. Tura, ad twaliḍ melmi i d-yewi ad yili\nyisem deg waddad amaruz, melmi i d-yewi ad yili deg\nwaddad ilelli, amek ara nakez addad n yisem, ladɣa ma ur\nibeddel ara di talɣa.\n1- Iwet-iyi urumi, ccetkaɣ i gma-s.\n2- Ma tsusmeḍ, rebḥen yisɣan; ma tewteḍ, ad tḥazeḍ iman-ik.\n3- Asmi ara ken-id-qesden leɛwam, s ciṭuḥ n wayen nesɛedda, ad as-tinim ziɣ d asemmam\nuseqqi-nni n tegrawla.\n4- Bu yiles, medden akk ines.\n5- Awer aɣ-ttalasen ṭṭlaba wat yimi.\n6- Axir yiwen uzwaw aḥrur, meyya di leɛrur.\n7- Iṭij n tmeddit, ur yeskaw aceṭṭiḍ, ur itekkes asemmiḍ.\n8- Si cwiṭ n wawal i d-tɣelli tmusni.\n9- Win yeṭṭsen di trakna, yini-as ccetwa teḥma.\n10- Aɛarus, ur yezmir i yiman-is; yezzuɣur ajeɣlal-is.\n* Err lwelha-k ɣer tenfalyin "Iwet-iyi urumi, rebḥen yisɣan, d asemmam useqqi" deg umedya\n1u d umedya w2.\n- D tifyar yemmden\n- Yal yiwet ɣur-s (3) n yiferdisen :\nIhi, mi ara d-yernu yisem ɣef tefyirt taddayt5, yettili deg waddad amaruz, yettuneḥsab d\n* Llant talɣiwin-nniḍen anida yettili yisem d asemmad imsegzi, yecban mi ara yili yisem-nni.\nYessegzay-d amqim awṣil n yisem :\nYessegzay-d amqim udmawan :\nYessegzay-d amqim awṣil n tenzeɣt :\nCfiɣ fell-as uqcic-agi.\nYessegzay-d amqim awṣil n umqim amattar / n umernu n tuttra :\n- Acu-t wass-a ?\n- Anida-t ubrid ?\nYessegzay-d awṣil n umeskan udmawan :\n- Ha-t uxxam nneɣ.\n* Deg umedya w4, isem "yiles" yurez acku yerna-d ɣef uferdis "bu" i yemmalen isem.\nDagi, isem "yiles" yettuneḥsab d asemmad n yisem.\n* Deg umedya w5, isem "yimi" yerna-d ɣef uferdis "at" i yemmalen ula d netta "isem".\nDagi, isem "yimi" yettuneḥsab d asemmad n yisem.\nLlan yiferdisen nniḍen i yemmalen isem, yecban :\n- M : m wallen tizerqaqin.\n- Sut : sut taddart-iw.\n* Deg umedya w6, isem "uzwaw" yurez acku yerna-d ɣef umḍan "yiwen" i yemmalen ula d\nDagi daɣen, isem "uzwaw" yettuneḥsab d asemmad n yisem.\n* Deg umedya w7, isem "tmeddit" yurez acku yerna-d ɣef yisem "iṭij".\nDagi, isem "tmeddit "yettuneḥsab d asemmad n yisem.\n* Deg umedya w8, isem "wawal" yurez acku yerna-d ɣef umernu n tesmekta "cwiṭ" i\nyemmalen ula d netta isem.\nDagi, isem "wawal" yettuneḥsab d asemmad n yisem.\n* Yezmer usemmad n yisem ad d-yernu ɣef umqim arummil "kra" am wakken ara twaliḍ di\ntemsirin i d-iteddun.\nUɣal ɣer udlis n tjerrumt, aḥric w2.\nYessawal-as S. Chaker, Le complément référentiel.\n- bu, at, m, sut, lal\n- amernu n tesmekta\n- amqim arummil "kra"\n* Deg umedya w9, isem "trakna" yurez acku yerna-d ɣef tenzeɣt "di/deg". Yettuneḥsab d\nasemmad s tenzeɣt7.\nTanzeɣt + isem deg waddad amaruz\nAs. S tenzeɣt\n* Deg umedya w10, isem "yiman" yurez acku yeqqen ɣer useɣru n tefyirt s tenzeɣt "i".\nyettuneḥsab d asemmad arusrid.\nAddad amaruz d talɣa n yisem mi ara yili :\n- D asemmad amezwaru / imsegzi\n- D asemmad n yisem\n- D asemmad amaɣlayan…\n1- Derrer ddaw tefyirt taddayt :\n* Di ddiq i d-yettban urfiq.\n* D aseɛdi wass-a.\n* Yeggul wul-iw s wurfan\n* Yessebla-t waṭṭan\n* Teblules lqaɛa s uzemmur\n* Yekcem wuccen taqeḍɛit\n* Teksa taɣaḍt d wuccen\n2- Kkes-d ismawen deg waddad amaruz tiniḍ-d acuɣer urzen :\nƔas akken tilelli ur tesdukkul ara imdanen ɣef yiwet n tedmi neɣ yiwet n tmuɣli, tessekfal-d\ntidet. Tidet tkemmez i wallen iḥaren, tesfaḍ imeṭṭawen ɣef wallen n wid yettrun. Tidet am\ntafat. Tafat swayes iẓerr yiẓri deg wayen iferken. Tidet, tettekkes timedlin ɣef yiẓri yeffuden\nUɣal ɣer temsirt n yisemmaden deg udlis n tjerrumt, aḥric w2.\ntafat. Tilelli, tidet, tafat, d abrid uɣris ideg ggunin aṭas n yilmeẓyen d telmeẓyin. Abrid\nyettawin srid ɣer tala ideg yeswa Massensen d Yugurten.\n« Tasga n ṭṭlam », asebter 123.\n3- Acuɣer urzen yismawen deg tefyar-agi :\n* Tilisa n wawal am tlisa n wakal.\n* D lḥewj n uksum i yesseknafen turin.\n* At waylay, ur ksiben tira; at tira, ur ksiben ayla.\n* Akken i tt-iwɛa wuccen iɣeẓẓ-itt.\n* Ma deg uqerru n wuccen i yella ddwa, awer yelli wi yeḥlan.\n* D lemri i k-ixuṣṣen a bu tiṭ ifexsen.\n* Nnuɣen yiɣerdayen di lbext n umcic.\n* Aɣezzfan ufus.\n* Win k-ibeddlen s yibiw, beddel-it s yiclem-is.\n* Tameṭṭut m yirbiben, tarewla ay iḥbiben.\n* Aɣyul yella deg uddaynin, yuli-d ɣer tqaɛet, yeǧǧuǧeg yilili, texla tjujet, yezwar bu tkerkas,\nyeggra bu tidet.\n* Yiwen ufus ur yettserfiq.\n* Nṭeq a bab n wawal, yezwar bab n wakal.\n* Nelmed acrured n tsekkurt, teɛreq-aɣ tikli n tyaziḍt.\n* Fkiɣ i yiɣeblan awal.\nDi temsirt iεeddan, twalaḍ isem d wayen akk i t-yerzan.\nTura, ad twaliḍ kra n yiferdisen i t-yeṭṭafaren; gar-asen\n"tazelɣa" d" n tilawt.\n2- Zzwaǧ n walag, d amedlalag.\n3- Yis-neɣ i yecbeḥ leɛlam, d nekkni i d tarwa n laṣel.\n4- Ula d ayen ẓrant wallen-iw, qqaren la teshetrifeḍ.\n5- Yal wa ad inadi ɣef wayla-s, d tagi i d taqbaylit\n6- D acu ara d- tagmeḍ si lkanun? D iɣiɣden.\n* Deg yimedyaten-agi, aferdis "d" yezga i yiman-is. Yesselkem isem, arbib, amqim ilelli,\namqim ameskan, amqim amattar.\nNessawal-as "tazelɣa "d" n tilawt".\nTesselkam isem deg waddad ilelli.\n* Deg umedya wis sin, tazelɣa "d" n tilawt tesselkem arbib i yemmalen taɣara n yisem am\nwakken ara twaliḍ di temsirin i d-iteddun.\n* Deg umedya w3, tazelɣa "d" n tilawt tesselkem amqim ilelli "nekkni".\n* Deg umedya w4, tazelɣa "d" n tilawt tesselkem amqim ameskan arawsan "ayen" ara twaliḍ\ndi temsirin i d-iteddun.\n* Deg umedya w5, tazelɣa "d" n tilawt tesselkem amqim ameskan "tagi" ara twaliḍ di temsirin\n* Deg umedya w6, tazelɣa "d" n tilawt tesselkem amqim n tuttra "acu" ara twaliḍ di temsirin i\n* d taklit, d tislit, d tarwa…\n* d amedlalag, d aberkan...\n* d nekkni, d kečč, d netta…\n* d acu, d anwa…\n* d tagi, d wagi, d ayen…\nTazelɣa "d" wayen i tesselkam\n* "d" + isem\n* "d" + arbib\n* "d" + amqim ilelli\n* "d" + amqim n tuttra\n* "d" + amqim ameskan\nTazelɣa "d" n tilawt d asalel n useɣru8 n tefyirt tarumyigt.\nIsemmaden n tefyirt tarumyigt s tzelɣa "d" n tilawt d wigi9 :\nAsemmad amezwaru (imsegzi).\nTazelɣa "d" n tilawt tettwaseqdac s waṭas deg yiḍrisen ideg ggtent tbadutin10.\nTazelɣa "d" n tilawt d yiwen wawal yezgan i yiman-is.\nTesselkam isem, arbib, amqim ilelli, amqim ameskan\nd umqim n tuttra.\nTawuri ines d asalel n useɣru di tefyirt tarumyigt.\n(2) n tefyar ideg "d" n tilawt tesselkam isem.\n(2) n tefyar ideg "d" n tilawt tesselkam arbib.\n(2) n tefyar ideg "d" n tilawt tesselkam amqim ilelli.\n(2) n tefyar ideg "d" n tilawt tesselkam amqim ameskan\n(2) n tefyar ideg "d" n tilawt tesselkam amqim n tuttra.\n2- Kkes-d deg tefyar-agi tazelɣa "d" n tilawt d wayen i tesselkem.\n- Ihi ma ttuɣ ayen iɛeddan, yemma mačči d taqbaylit\n- lḥiɣ iḍ d uzal.\n- Swiɣ ayefki d aman.\n- Swiɣ ayefki d waman.\n- Inebgi n yiwen wass d afessas.\n- D acu n nnffeɛ i d-tettarra tẓebbujt n terga, mi tettiɣzif tettnerni?\n- Ma idel-d ṭṭlam iri-k, cfu d kečč i d as-yeknan.\n- Ccnawi n Lmuhub d Faḍma, d asḥissef, d accetki ɣef tmurt ǧǧan…\n- Adrum n–neɣ, yezga deg yimenɣi ger usammer d utaram, ger umidag d waggur, ger udrar d\n-Ay izzayriyen a tizzayriyin, ilit d inigan ɣef yiman nwen, ur qebblet ara ad tilim d\ntiɣawsiwin, ddmet amru uqbel ad t-ddmen wiyaḍ…\n-Asegres- nni i ak-ɛellqen, d takmamt i d ak- d-yezga.\n3- Ssemyezwer awalen tgeḍ-d tifyar s tzelɣa "d" n tilawt.\n* awal / tisusaf / rregmat / aman.\nAuxiliaire de prédication, actualisateur de phrase nominale.\nTexte explicatif. Expositif.\n* lḥers / tt- / i / yessenɣaden.\n* tamurt / Lezzayer / nneɣ.\n* tamaziɣt / nneɣ / tutlayt.\n* tasa / aɣ- / i / taḍsa / yeǧǧan.\n* laṣel / lɛib / tettuḍ / -ik / ma.\n* tidet / n / tafat / tamusni.\n* ddunit / ddunit / telli / ur / ayen / kan / nniḍen.\n* tuǧǧal / argaz / aḍu / n.\n* aɣilas / mmi / n / -s / yizem.\n* Akli / ssired / qqim / akli.\n4- Efk-d talɣa d twuri n yal awal di tefyirt-agi :\n"D asemmam useqqi-nni n tegrawla".\n"d" n tɣuni\nDi temsirt iεeddan, twalaḍ yiwet ger tzelɣiwin yeṭṭafaren\nisem. Tura, ad twaliḍ aferdis-nniḍen : iteqqen gar\nyismawen neɣ ayen i ten-yemmalen.\nNessawal-as "Tasɣunt "d" n tɣuni".\n1-Yeqqar Sliman Ɛazem, ad fell-as yeɛfu Rebbi :\nNegguma ad netbeɛ leḥlal\nD rray nneɣ i d ametluf.\nMmlet-iyi d acu mazal.\nNeɛbed ccrab d uḥelluf\n2- Yeqqar daɣen :\nTagi d yiwet n lqeṣṣa\nD ayen yeḍran, uwiɣ-d ttbut\nẒriɣ ad terwum taḍsa\nYennuɣ urgaz d tmeṭṭut\nDi tazwara, err lwelha- k ɣer tenfalyin"d rray, d ametluf, d acu, d ayen“.\nDagi, "d" d tazelɣa n tilawt i twalaḍ yakan di temsirt iɛeddan\n*Err tura lwelha-k ɣer tenfalyin "ccrab d uḥelluf, urgaz d tmeṭṭut".\nDagi, "d" teqqen ger sin yismawen, wis sin yezga d amaruz.\nNessawal-as "Tasɣunt n tɣuni".\n*Err lwelha-k :\nDi tenfalit "yennuɣ urgaz d tmeṭṭut", "d" d tasɣunt n tɣuni acku teqqen ger sin yismawen\n"argaz / tameṭṭut".\nLemmer ad nbeddel udem i tefyirt-agi, yecban ma nenna-d "argaz, ynnuɣ d tmeṭṭut", "d" ad\ntuɣal d tanzeɣt, imi teqqen isem "tmeṭṭut" ɣer useɣru n tefyirt "yennuɣ"; ma d isem amezwaru\n"argaz" yuɣal d asezwer n usemmad amezwaru / imsegzi.\n"d" tettili:-d tazelɣa n tilawt\n- D tasɣunt n tɣuni.\n- D tanzeɣt.\nTasɣunt "d" n tɣuni, d yiwen wawal yezgan i yimanis.Tetteqqen ger sin yismawen neɣ ayen i tenyemmalen.Tesselkam isem deg waddad amaruz.\n1- Kkes-d tasɣunt "d" n tɣuni deg tefyar i d- iteduun.\n- Tayri-m tuzzel deg yiẓuran, d asif tettregrug deg-i\n- Asegres-nni i ak-ɛellqen, d takmamt i ak-d-yezga\n- S tawant, tbeddleḍ tirrugza; tettuḍ ula d imawlan.\n- Teɣli tgejdit n tmusni, tin iɣef yuzzel iḍ d wass\n- Tuggdi d uwexxer ulaḥed.\n- Yezga deg wawal-is yeqqar : ɣurwat d idles i d tafat.\n- Yuɣal urgaz yetḥeyyer, imi d tmeṭṭut i yennuɣ.\n- Zik-nni zzher iṣeggem-d, lhaɣ d uǧewwed.\n- Ɛuhdeɣ iɣimi d warrac, mi d laman ulac.\n- Yexleḍ ccrab d lqahwa, yeɛreq lkas d ufenǧal.\n- A tagersa n ddkir, ssembaḍen argaz d tmeṭṭut\nam lfeṭṭa d leḥrir.\n- Yekcem ger uɣerbal d terbut.\n2- Sseɣti tira n tefyar i d-iteddun :\n* Tudert dabrid n tikli, tuɣalin ɣer deffir ur telli.\n* Ttejra mebla iẓuran, leqrar-is ttamettant.\n* Lemḥibba nsen.daɣilif, tamusni nsen dasawen.\n* Tamacahut, dajlal n tmusni.\n* Rregmat, dawal; tisusaf, daman.\n* Ttafsut neɣ danebdu, theddrem nekkni nettargu.\n* Ttirrugza ttisas dwawal ma yewzen ay ttaqbaylit.\n3- Ffk-d :\n(2) n tefyar i deg "d" d tazelɣa n tilawt\n(2) n tefyar i deg "d" d tasɣunt n tɣuni.\n(2) n tefyar i deg "d" d tanzeɣt.\nDi temsirt iεeddan, twalaḍ kra n yiferdisen yeṭṭafaren\nisem. Tura, ad twaliḍ afedis-nniḍen, yezga sdat n yisem\nneɣ ayen i t-yemmalen. Nesseqdac-it i usiwel.\nNessawal-as "tazelɣa n usiwel".\nYeqqar Belɛid n At Mejqan :\nAy udem imnewwer\nAcḥal i nebɣa ad k-nissin.\nAsmi akken nenṭer\nNewwi tamusni-k d aɛwin\nIsem-ik ad yedder\n*Err lewelha-k ɣer teɣri "a"iyes yebda usefru-agi.\n-Tura i yiman-is : ur tenṭiḍ ara ɣer yisem i tt-id-iḍefren.\nNessawal-as " tazelɣa n usiwel."\n* Deg tenfalit "ay udem imnewwer", tazelɣa n usiwel "a" tuwi azegnaɣri "y" i usifses n\nususru, imi i tt-id-yeḍfer yisem yebdan s teɣri "u", tuɣal "ay".\nTaggara-agi, tella-d yiwet n tmuɣli s wazal-is: tessawal ɣer tukksa n kra n wayen ur nesɛi\ntawuri di tefyirt.\nNezmer ad naru\nMaca ad d-nɣer\nTazelɣa n usiwel "a/ay" d yiwen wawal yezgan i yiman-is.\nTezga sdat yisem neɣ ayen i t-yemmalen. Nesseqdac-itt i\nwakken ad d-nejbed lwelha n win iwimi nettmeslay.\n1- Smed tifyar-agi s tzelɣa n usiwel "a" "ay".\n*………. mmi, ḥader ad tettuḍ, lɛibad ur ɛdilen ara.\n*………. asmi terɛed ur twit, ɛamayen ur d- tgir tiqqit.\n*………. abrid ttun medden, yemɣi-d leḥcic di later-ik.\n*………. Rebbi deg nessutur, dawi-d lmeḍrur.\n*………. arrac nneɣ, ad nemmet neɣ ad tt-id-nawi.\n*Uh ………. uletma, ad am-iniɣ lehdur qerrḥen.\n*………. aḍar jbu, ………. tiṭ cfu.\n*Ṣṣer leɛyub …… akal.\n2- Sseɣti tira n usefru-agi :\nAyuḥdiq fhem ttḥessis\nTella tazdayt di ṣṣeḥra\nḤekkun-d ay ɣezzif ixef-is\nLbaz iɛac suffella\nTasekurt deg ẓuran-is.\nSeg «Tamacahut n tsekkurt »\nAd yeslek yilef ?\nSin yiṣeggaden wten ilef. Yiwen ɣur-s taseqqart 80% akken ad t-iḥaz, ma d wis sin, taseqqart\nakken ad t-iḥaz tegda kan 70%. Af-d taseqqart akken ad yeslek yilef.\nWin ur t-ttnadi\nNettraǧu mazal nufa\nTettnadi ur d aɣ-tufa\nIttakken lǧehd i tlufa\nTeẓriḍ ɣer-k i d-yestufa\nTiniḍ-as ishel i twakksa.\nDi temsirt-agi, ad twaliḍ aferdis-nniḍen ger yiferdisen\nigejdanen n tutlayt nneɣ. Iteqqen isem neɣ ayen i tyemmalen ɣer useɣru n tefyirt. Nessawal-as"tanzeɣt".\n1-Deg uxxam-is, ur yufi zzit; deg yixxamen n medden, icerreḍ udi.\n2-Tidet ha-tt-a-n di tmurt-iw, ẓẓur fell-as yeckenṭeḍ\n3-Si laman i d-yekka lxuf.\n4-Ddaw ubrid, nnig ubrid, leqrar-is d abrid\n5-Tamuɣli s aqerru, mačči s iḍarren.\n6-S ujenwi ɣur-s i d-yuzzel, mi icekkel yebda leɛyaḍ.\n7-Sliɣ i yemma tenna : a mmi ifadden kkawen, mačči s uclim d ukerfa iyes gemmun yirgazen.\n8-Leɣwabi d yisaffen, ma tɛeddam ɣur-sen, seg wasmi llan, ẓran wi ten-ilan\n9-yal wa yezha d wi iḥemmel.\n*Deg umedya 1u, imyagen "ur yufi, icerreḍ" d awalen igejdanen, ɣur-sen i d-qqnen wawalennniḍen di tefyirt-agi tuddist.\nNessawal-asen "aseɣru n tefyirt".\nAwal"deg" yeqqen isem "uxxam, yixxamen"ɣer useɣru n tefyirt.\n*Deg umedya 1u, tanzeɣt "deg"tesselkem isem; maca tezmer ad tesselkem amqim awṣil :\nnezmer ad d-nini :" deg-s / deg-sen".\n*Deg umedya w2, tanzeɣt "fell" tesselkem amqim awṣil "as", maca ur tezmir ara ad tesselkem\nisem : ur nezmir ara ad d-nini "….ẓẓur fell tamurt-iw yeckenṭeḍ."\n*Deg umedya w2 d umedya w3, tinzaɣ "di/si" ɣur-sent yiwen wazal d tenzaɣ "deg / seg"acku\ndi teqbaylit, mi ara yili yisem yebda s tergalt, nesseqdac tinzaɣ "di / si" deg umkan n tenzaɣ\n"deg / seg".\n*Deg umedya w4, awalen"nnig/ddaw"mačči d tinzaɣ, d imerna n wadeg acku tafyirt ideg\nttwasqedcen ur tesɛi ara aseɣu.\n*Deg umedya w5, "s" mačči d tanzeɣt imi ur temmal ara allal. D amqim amassaɣ, iga assaɣ\nger yisem d umyag.\n*Deg umedya w7, "i" d tanzeɣt acku teqqen isem" yemma" ɣer useɣru n tefyirt "sliɣ".\n*Deg umedya w8, "d" mačči d tanzeɣt, d tasɣunt n tuqqna, teqqen ger sin yismawen "leɣwabi/\n*Deg umedya w9, "d" d tanzeɣt acku teqqen awal "wi" i yemmalen isem ɣer useɣru n tefyirt"\nTanzeɣt d awal yettarzen isem neɣ ayen i t-yemmalen ɣer\nuseɣru n tefyirt.Tesselkam isem deg waddad amaruz.\nTeggar-d asemmad amaɣlayan.\nHa-tent-a tenzaɣ : deg-seg-ɣef-ɣer-s (dat)-deffir-ddawnnig-ger-gar-s-d-i-n-fell-yes-yid…\n*Tinzaɣ : fell-gar-yes-yid sselkament kan imqimen :\n- Fell-i, fell-ak, fell-am, fell-as, fell-aɣ....\n- Yid-i, yid-k, yid-m, yid-s, yid-neɣ, yid-wen…\n*Tinzaɣ : deffir-nnig-ddaw-sdat (zdat), ma ur qqinent isem\nneɣ amqim ɣer useɣru n tefyirt, ur ttuneḥsabent ara d\ntinzaɣ, d imerna n wadeg.\n* "s" d tanzeɣt, ma temmal allal.\n* "i" d tanzeɣt, ma tesselkem isem.\n* "d" d tanzeɣt, ma teqqen isem ɣer useɣru n tefyirt.\n1- Kkes-d tinzaɣ deg tefyar i d-iteddun.\n- Win yesɛan deg udrar, ur yettaggad deg uzaɣar.\n- Temẓi, txeddem ɣef temɣer.\n- Yettak irden i yir tuɣmas.\n- Ala agudu i yettimɣuren.\n- Yettheggi unebdu i llyali.\n- Ad k-yerr lḥewj ɣer teɣlaḍt, ɣas akken d tabusellawt.\n- Yettwet useɛdi s umcum.\n- Ttwaɛqalen yirden di ssuq.\n- Qeḍran, ma yezwar s imi; tament, ma teggra iwimi\n- Ibeddel adrum s uɣrum.\n- Izem, yewqeɛ di tcerket; aqjun, la t-itett.\n2- Smed tifyar-agi s tenzaɣ:seg-i-di-s-fell-n-ɣef-si-deg.\n- Yeggul wul-iw ………. wurfan.\n……... wasmi lliɣ d acawrar.\n- Rewleɣ ………. bu yiblaḍen, ḥeṣleɣ .......... bu yislaḍen.\n- A Rebbi ṣṣer-aɣ .......... urgaz ur nhedder ɣas d ajeɣlaf, ………. uqjun ur nesseglaf.\n- Ma ur tesɛid nnwal, seddeq ………. wawal, mmel-as abrid ………. uderɣal.\n- Qeṭṭu ………. lweqt, ttṣerrif ………. lḥeqq, axxam-ik ad yerẓeq.\n- Ur xeṭṭeb ………. wass ………. tmeɣra, ur ttaɣ aɣyul ………. tefsut.\n- Iles yesseblulusen, yettɛewwiq ………. unejmuɛ nsen.\n- Tiqesrit-is ………. ubellaɛ, la yeṭṭammaɛ ddellaɛ.\n- Tameṭṭut ………. lɛali, tettban ………. urgaz-is.\n- Wi yebɣan aman, yerr ………. tala.\n- Ad kem-idel Rebbi ………. ubernus ………. sserr.\n- Iger ur iyi-nfeddu, efk-as asyax ………. unebdu.\n3- Acu-t "i"deg tefyar-agi.\n- D nekkni i d tafat n tmurt i d-iceɛlen.\n- Fkiɣ i yiɣeblan awal.\nAnta i d tanzeɣt "d" deg tefyar-agi :\n- Ɛli d waɛli d irfiqen.\n- Ddu d umcum, ad taɣeḍ di ccum-is.\nAnta i d tanzeɣt "s" deg tefyar-agi :\n- Win k-ibeddlen s yibiw, beddel-it s yiclem-is.\n- Yettwet s ufus s afus.\nEfk-d tasleḍt tawurant n tefyirt-agi :\n- Yekker wabbu deg walim.\nCcna n uzuzen\nZuzen-it zuzen-it ay iḍes\nYuba inu yebɣa ad yeṭṭes\nUr t-yettaɣ ur t-ibellu\nAla lxir deg wul ines\nAnsi ara iyi-tt-id-tawimt\nSeg udrar n Ccelya\nAd tt-id-tawimt i Yuba\nAd yeṭṭes di rreḥma\nSi yemma Guraya m lefnun\nAd yeggan ad yessusum\nDi temsirt iεeddan, twalaḍ sin n yiferdisen igejdaren n\ntutlayt nneɣ: isem d tenzeɣt. Tura, ad twaliḍ aferdisnniḍen, d netta i d taɣessa n tutlayt: "Amyag".\n1- Bedd ad twaliḍ, ruḥ ad d-tawiḍ, qqim ulac.\n2- Win yufan ur yeṭṭif, ad yettnadi ur yettaf.\n1- Akken semmḍit i tekksen fad.\n2- Lecɣal n taddart meqqrit, nekkni nekker-d meẓẓiyit.\n* Di tazwara, err-d awalen yeɣman s uzeggaɣ ɣer talɣa nsen taḥerfit, akka :\n- Ad twaliḍ\n*Di taggayt tamezwarut (I). Ad d-tafeḍ :"bedd-wali-ruḥ-awi-qqim-af-ṭṭef-nadi."\n*Di taggayt tis snat (II), ad d-tafeḍ : "ismiḍ-imɣur-imẓi".\n*Acu mmalen wawalen n taggayt tamezwarut ?\n- Mmalen lxedma, tigawt.\n9Awal yemmalen tigawt, nessawal-as "amyag".\n*I wawalen n taggayt tis snat, mmalen tigawt ?\n-Ala ! Mmalen taɣara, amek tga tɣawsa.\n9Awal yemmalen taɣara, nessawal-as "amyag".\n*Ihi, di Tmaziɣt, amyag yebḍa ɣef snat n taggayin, d acu-tent ?\n-Yella umyag yemmalen tigawt.\n9Nessawal-as "amyag n tigawt.\n-Yella umyag yemmalen taɣara.\n9Nessawal-as "amyag n tɣara".\n*Am wakka tettwaliḍ di tenfalyin : "ad twaliḍ, ad d- tawiḍ, ur yeṭṭif, ad yettnadi, ur yettaf",\namyag ṭṭafaren-t yiferdisen-nniḍen, ad ten-twaliḍ yiwen yiwen di temsirin i d-iteddun.\n*Amyag, d awal yemmalen tigawt neɣ taɣara. Ifetti\nalmend n tmeẓri d umatar udmawan11.\n* Yebḍa umyag ɣef snat n taggayin :\n1- Amyag n tigawt\nyemmal tigawt, yecban :\n2- Amyag n tɣara\nyemmal taɣara, yecban :\nismiḍ-imɣur- imẓi-irqiq- uzur-ilqiqiẓid-irẓig-imlul-izwiɣ-ibrik-ilwiɣimsus-ihriw-ismum-iwriɣ-aẓay…\n1- Kkes-d seg usefru i d-iteddun; ismawen-tinzaɣ-imyagen.\nYeqqar si Muḥend u Mḥend :\nƔef wasmi mmugren tafsut\nRebḥen akk medden fell-as\nAlbaɛḍ tufrar-as tagut\nIttmellik di tmurt\nIttarra ṣṣaba kul ass\nAlbaɛḍ rrbeḥ-is ifut\nWissen anda yemmut\nRran timedlin fell-as\n2- Kkes-d imyagen n tigawt d yimyagen n tɣara deg tefyar-agi :\n* Ur ttiẓid ar d ad k-ččen, ur ttirẓig ar d ad k-ǧǧen.\n* Ma tenniḍ-d ad temmteḍ, ma tsusmeḍ ad temmteḍ; ihi ini-d temmteḍ.\n* Wi yebɣan ad yuzur yirqiq.\n* Yekker wabbu deg walim, ḥedd ur yeɛlim.\n* Yir ccɣel yettgalla di bab-is.\n* Aḥlil win ur nessendu, iɣil mazal d anebdu.\nUɣal ɣer udlis n tseftit.\n* Akken mbaḍanen i myussanen.\n* Tebges s uzrem, txellel s tɣirdmawin.\n* Ulamma berriket tzizwit, tament-is ẓidet.\n* Ulac aqerdac lewwaɣen.\n* Leḥya, tessizwiɣ ; tiggdi, tessiwriɣ.\n* Akken yella wass, ad as-yeks umeksa.\n3- Af-d amyag n tɣara\n* D tamellalt taduṭ-agi / mellulet taduṭ-agi.\n* D taberkant tzizwit / ………. tzizwit.\n* D taẓidant tament-is / ………. tament-is.\n* D aɣezzfan n leɛmer / ………. leɛmer-is.\n* D imellallen wuglan-is / ………. wuglan-is.\n* D aberkan wul-is / ………. wul-is.\n* D awraɣ ucebbub-is / ………. ucebbub-is.\n* D aḥercaw ufus-is / ………. ufus-is.\n* D izeddganen waman-is / ………. waman-is.\nAm wakken twalaḍ di temsirin n yisem, amyag daɣen\nṭṭafaren-t aṭas n yiferdisen.Di temsirt-agi, ad twaliḍ yiwen\ngar-asen. Nessawal-as "tazelɣa n wurmir.\n1-Win ur nelli d uccen, ad t-ččen wuccanen.\n2-A win yesɛan aqerru, ḥezzeb uqbel ad teḍru.\n3-Win iran ad iḍum, ad iḍum ɣef umnar-is, ad yesfeḍ iɣeblan n uɣref di tmurt-is.\n4-Ayen tmegreḍ ad t-tesrewteḍ.\n5-Ay iles yellan d aksum, d acu ara k-yerren d iɣes.\n* Di tazwara, err lwelha-k ɣer tugniwin-agi :\n*Err tura lwelha-k ɣer wawal "ad" deg yimedyaten-agi. Acu twalaḍ ?\n*yezga i yiman-is.\n*yezga sdat n umyag di talɣa n wurmir.\n*yemmal tigawt ur neḍri.\n9Nessawal-as"tazelɣa n wurmir"\n*Deg umedya w5, tazelɣa n wurmir "ara" tettwaseqdec deg umkan n tzelɣa "ad".\nTazelɣa n wurmir "ara" :\n- d tuddist :"a"(amassaɣ) + "ra" (tazelɣa n wurmir).\n- tettili s waṭas sdat umaɣun12.\n- tettili s waṭas di tefyirt tamassaɣt*.\nTajerrumt n Tmaziɣt La Grammaire de la langue berbère .pdf (PDF, 952 Ko)\ntefyirt umedya tilawt ismawen yisem yismawen wawal iteddun nessawal yiwen yemma tazel akken amqim tefyar\nCe fichier a été mis en ligne par un utilisateur du site. Identifiant unique du document: 00260982.


Q=0	C=0	SS=0	LS=0	PS=0	DC=0	LC=0	SD=0	BS=1	G0=7	G1=6	G2=4	DLID=ber_Latn	BODY=Yella-d wahil d anesbaɣur i warrac imecṭaḥ - La Dépêche de Kabylie\nAccueil Tamazight Yella-d wahil d anesbaɣur i warrac imecṭaḥ\nTIZI UZZU - Asfugel n wass aɣelnaw n yimeɛdar\nYella-d wahil d anesbaɣur i warrac imecṭaḥ\nI lmend n wass aɣelnaw n yimeɛder, i d-yettuɣalen yal 14 meɣres n yal aseggas, tiddukkla tanaddalt “Hndi Sport Kabyle”n lwilaya n Tizi Uzzu, thegga-d yiwen n leqdic s wazal-is deg Wammas n zzhu ussnaw (CLS) n temdint n Tizi Uzzu. Ulamma melmi kan i bdan yiɛeggalen n tddukkla leqdic deg unnar, maca ssawḍen ad suddsen yiwen wahil d amerkanti i lfayda n warrac imecṭaḥ meɛduren, imi d tabɣest d lebɣi akked leḥrara n uxeddim i ten-yeǧǧan ad gren isurifen ɣer sdat, xas s lqella n wallalen. Yella-d leqdic-agi ɣef teɣzi n wass-nni n lexmis 14 meɣres 2019, i yebdan lewhi n 10h00 n ssbeḥ s waṭas n temsikniyin ɣef waṭas n yisental yemgaraden.\nAm wakken daɣen i fkan tagnit i yigerdan imeɛdar i wakken ad uraren s waṭas n wuraren i d-asen-d-wwin yiɛeggalen n tddukkla-agi. Syin akkin, tella-d turart n yiwet n tmezgunt i warrac, tin ɣur-s, tella-d tukci n waṭas n warrazen d wuraren i warrac-agi imecṭah i d-yerzan ɣer leqdic-agi. Mi yezgen wass, yella-d ttiɛad n temlilit akked lwali n Tizi Uzzu Mass Abdelhakim Chater, anda fuṛsen tagnit yiɛeggalen n tddukkla-agi tanaddalt “Hndi Sport Kabyle” mmeslayen-d ɣef lexsasat i d-ttmagaren deg unnar.\nMa d lwali si tama-s, iṛeggem-asen ad d-yefk afus n tallelt d ibeddi-ines ugar ɣer yidis n yimdanen-agi meɛduren. Yessulli leqdic-agi, s yiwet n tegnit n leferḥ akked tumert, ama si tama n yimsuddsen-agi neɣ si tama n yigerdan i d-yerzan ɣer dinna. Yella-d diɣ ufraq n yikersiwen yettḥariken i lfayda n yigerdan imeɛduren di tikli.\nAd nesmekti kan belli, tiddukkla-agi, txeddem leqdicat-nniḍen ɣef teɣzi n useggas, gar-asen turart n waṭas n leṣnaf n waddal i tturaren yimeɛdar, yal taggayt s waddal i d as-iwulmen. Ɣer taggara, nessaram-as i Tddukkla-agi amecwar ɣezzifen d tiddin ɣer sdat deg uxeddim-nsen.


Q=6	C=6	SS=0	LS=0	PS=0	DC=0	LC=0	SD=0	BS=2	G0=9	G1=7	G2=5	DLID=ber_Latn	BODY=Bgayet : ukuẓ n wussan d aqeddic ɣef tsuqilt seg, ɣer tmaziɣt - kab-news.com\nBgayet : ukuẓ n wussan d aqeddic ɣef tsuqilt seg, ɣer tmaziɣt\nBy Hichem B\t On Fév 10, 2019\nAsqamu Unnig n Timmuzɣa yessuds-d yiwet n temlilits wazal-is ɣef tsuqilt seg, ɣer tmaziɣt agbur n usmil unsib n uɣlif n teɣdemt. Timlilit tamezwaru tella-d deg Adrir anda i yebda leqdic amezwaru, syin yella-d umeslay ɣef temlilit tis snat i yebdan ass n ahad yezrin, temdel tiwwura-s assa deg Bgayet s usali n usenfar-a ara d-yuɣalen s nnfaε i merra Izzayriyen.\nTaggara n umalas d aqeddic war leεḍil ɣef tsuqilt seg ɣer tmaziɣt agbur n usmil unsib n uɣlif n teɣdemt. Mass Si El Hachemi Assad amaray amatu n Usqamu Unnig n Timuzɣa yeḥsa s wazal tesεa tsuqilt deg usemhez n tutlayt n tmaziɣt d wamek ara tili d tutlayt ara yesqedcen deg waṭas n tsuddutin n wanak, ɣef waya yaεreḍ iwakken ad isekcem tamaziɣt deg uɣlif n teɣdem, imi aɣlif-a yesεa azal d ameqqran deg tudert n merra Izzayriyen, acku deg uɣlif-a i d-yettili useqdec d umeslay ɣef yizerfan n umdan d amek ad tili tlelli n uɣref. Tikelt-a aqeddic iressa ɣef tsuqilt n usmil n uɣlif n teɣdemt ara yebdun axeddim-is deg uzeṭṭa ass 21 deg furar ilmend n wass agraɣlan n tutlayt tayemmat. Ilmend n wahil i d-yebna Usqammu Unnig n Timmuzɣ imi d netta i d-yessudsen timlilit-a i yellan s wazal-is, timlilit-a tdum ukuẓ n wussan, tebda ass n ahad yezrin tekfa assa. Asqamu Unnig n Timmuzɣa igra tiɣri i kra win izemren ad d-yernu kra i leqdic-a. Aṭas i d-yerran i tiɣri usan-d seg yal tamnaḍt iwakken ad ḥeḍren yerna ad d-fken timussniwin-nsen, llan deg-sen imazzagen, iselmaden, imassanen, iseddawanen, iselmaden n tutlayt n tmaziɣt.\nDeg tazwara n uqeddic yella-d ufraq n waraten ara d-yettwasuqlen, syin yella-d umeslay ɣef tarrayt ara yettwasmersen deg tsuqilt, iwakken ur d-yettili ara umgired d umxalef deg tsuqilt, yerna ilaq ad d-yili umsefhem ɣef wawalen imaynuten. Yal agraw yeṭṭef arat-is yebda asuqel deg-s s usemres n yimawalen yellan yakan ara aɣ-iεiwnen deg tsuqilt, am wakken daɣen deg yal tikelt yettili-d umsefhem ɣef usnulfu n wawal amaynut iwakken ad ishil usesfer n yizen, neɣ amek yezmer yiwen ad inadi ɣef wayen ad t-iceɣben s tutlayt n tmaziɣt deg usmil n uɣlif n teɣdemt. Deg taggara n usekwen n tsuqilt tella-d tufɣa s yiwellihen-a: asewseε n usemres n tmaziɣt deg merra udmawen n tsudwin yettafaren i uɣlif n teɣdemt am tesweḍt tamatut, gar yiwellihen-a: Asekcem n tmaziɣt deg usileɣ i d-yettilin deg yiɣerbazen n uɣlif n teɣdemt. Asekcem n urmud n tmaziɣt deg yiɣerbazen akked yixxamen n uzref. Tira n tsigtin yettafaren ɣer uɣlif n teɣdemt s tmaziɣt.\nAgbur n usmil unsib n uɣlif n teɣdemt ad yebdu axeddim s tmaziɣt, ass 21 deg furar ilmend n wass agraɣlan n tutlayt tayemmat.\nAttaques contre Benghebrit : quand Hafidh Derradji se fait hara-kiri\nTribunal d’Alger : 6 mois de prison ferme pour port du…\nFerhat Mehenni, l’invité surprise aux procès des détenus du…


Q=3	C=3	SS=0	LS=0	PS=0	DC=0	LC=0	SD=0	BS=1	G0=27	G1=13	G2=2	DLID=ber_Latn	BODY=Ungal : « D wagi i d asirem-iw » n Mustapha Zarouri Arraz « Assia Djebbar » 2017 - Ameslay\n“ D wagi i d asirem-iw “ d ungal s tmaziɣt. Yura-t Mustapha Zarouri. Deg-s yenna-d acu i yebɣa awudam Ali ad yili di ddunit, di tudert-is. Send (uqbel) ad yaweḍ ɣer wayen yessaram, iɛedda-d seg yiwet n teswiɛt d iri-tt. Yedder taɛecret taberkant, dɣa, d aya i t-yeǧǧan ad yedder, macci di taddart-is ; At Zekri, maca ɣer xwal-s. Dɣa aḥric amezwaru n ungal-a yefka-yas azel « inig nneɣ si xwali .»\n“Tuɣalin nneɣ ɣer taddart », d ixef wis sin n ungal-a. Deg-s yeḥka-d umaru amek i d-uɣallen, netta d yimawlan-is (melba Baba-s i yellan imiren di Fransa) ɣer taddart-nsen.\nMaca, ayen ahat ara yilin d sseba n tlalit n ungal-a “d anekcum-inu (n Ali) ɣer uɣerbaz”. Segmi send ad yekcem Ali s aɣerbas, ad s-teskerhen s wayen i s-d-qqaren ɣef ccix Said.\nDɣa d winna (ccix Said) ara s-yerzen asirem-is. Netta niqal yebɣa ad yuɣal d apiluṭ maca ccix-is ur t-yeǧǧi, ladɣa s wawalan iqerḥen, ijerḥen, ad yaweḍ ɣer lebɣi-s. D aki ad d-nemlil d yimariten n ddunit. Asirem n Ali, yerza-t uselmad, ad t-id yejber Aɛmar aderwic.\nDeg ungal-a, daɣin, amaru yenna-d amek llan teddren ladɣa ilmeẓyen, iseggasen n 70, 80. Takessawt i kerhen akk warrac, tifextin, uraren am taqlajet i ḥemlen akk warrac, amek tella tudert n yal ass deg yidurar.\nTazwart i d-igga Mustapah Zarouri i ungal-a nnes d tagi :\n“Tettwalim amkan-agi, d ixerban kan i d-yeggran deg-s. Akka mi awen-d-yettban, ahat ad d-tinim d aqurrab n yiẓra kan melba lmeɛna, mazal ala aḍu i t-id-yettẓurun, yettak-d ṣṣut mi tturarant tɛeǧǧaǧin daxel-is gar yidɣaɣen. D acu kan ɣuri nekk, dayen nniḍen. Lemmer ad teẓrem acḥal ɛziz felli umḍiq-agi, acimi i d-usiɣ ɣer da ad t-ẓureɣ. Ad tfehmem acu n lesrar yeffer. Acku iblaḍen-agi tuɣ dduklen bnan d axxam. Win i t-izedɣen yecba aɛekkaz, yis-s i ttuwteɣ, yetti tudert-iw ɣef udem rẓeɣ, yis-s i ttujebraɣ kreɣ, yis-s i squdceɣ lḥiɣ… Ass-a, axxam-nni, yekna i tsedwin n ugama, irab. Yebna-yi-d nekkini, tewwi-t tatut, yeǧǧa-yi-d ccfawat, ckenṭḍent deg wallaɣ-iw acḥal aya, tugi-tent tatut, zedɣent-iyi. Qqazent ɣer daxel, ggumant ad-iyi-ḍelqent, ẓẓay-it fell-i, sḥelgent-iyi… Usiɣ-d ɣer da, wwiɣ-d aɛekkaz-nni yid-i, nniɣ-as lemmer yis-s ad tent-id-zwiɣ akk, s tidak ugiɣ, bɣant-iyi, s tidak bɣiɣ, fatent-iyi. Ad ḥiwceɣ yid-wen yal d asmekti. Ad d-fsiɣ akk leɛmer-iw, s teɣzi n yiseggasen i sɛeddaɣ, ad d-sefruriɣ akk ussan-nni, ad ten-id-leqḍaɣ dqiqa dqiqa. Lemmer ad tfehmem tadyant-iw, d tadyant anda i d-tessemlal imariten ur nettemlal, tesseḥnet awezɣi xas yeggul. Usiɣ-d ɣer da, wwiɣ-d yid-i imru-inu, irekkem deg-s lmidad yebɣa ad yenɣel, heggaɣ-as-d tiwriqin ticebḥanin ad t-sekfent, caḍent ugar n rmel. Ihi, ad nesserwet deg umawal, ad nessif awal, ad t-nebnu d ungal, ha-t-an ɣer-wen, selt-as-d, ad wen-d-immel…”\nUngal “ D wagi I d asirem-iw “ n Mustapha Zarouri igerrez. Yal n win ara t-yeɣran, ad yaf iman-is d axel, ama kkan d netta i d “Ali.” D tudert-is i yellan deg-s. yerna yes-s i yewwi umaru arraz Assia Djebbar aseggas n 2017.


Q=0	C=0	SS=0	LS=0	PS=0	DC=0	LC=0	SD=0	BS=2	G0=2	G1=1	G2=1	DLID=ber_Latn	BODY=Yeffeɣ-d ass n : Letniyen, 29 Yunyu 2020 12:24 Ɣran-t : 45 n tikkal\nLEZZAYER TAMANEƔT – Yerra unmahal n Lezzayer deg Berlin, Nor-Eddine Aouam, tajmilt d tameqrant i tnaẓurt-tameklat talmanit Bettina Heinen Ayach, yewwḍen tamella n Yuc ass n 7 Yunyu ɣer 82 n yiseggasen, yernu yeckeṛ-d tanaẓurt-a ay d-yeǧǧan taṣekka ay d-yesskanayen assaɣ ijehden ay yellan gar-as d Lezzayer d uɣref-nnes.\nDeg yizen n uɛezzi ay yuzen i twacult n tmeṛḥumt, yenna-d iwekked-d unmahal azal aẓuran n tekla n Bettina Heinen Ayach, d tikla n waman yesɛan tiɣmiwin d tiseflalayin, d tid yeččuṛen d tafat, d tugna n Lezzayer ay tḥemmel s telqey, yernu d tin daɣ ay yerran tajmilt i temdint n Galma anda ay tezdeɣ acḥal n yiseggasen d urgaz-nnes Abdelhamid Ayach.\nTlul Bettina Heinen Ayach deg 1937 deg Solingen, deg Lalman, yernu tezrew deg Uɣerbaz n Tẓuriwin Tihuskayin n Köln, uqbel ma tkemmel tizrawin-nnes deg tmura niḍen am Sswid, Sswis d Nuṛwij. Deg 1955 ay tebda tetteg tizikknin-nnes timezwura. Deg 1963, tusa-d ad tezdeɣ deg Galma d urgaz-nnes ay d-ilulen deg temdint-a.\nDeg 1968, yesɣa-d Usalay Aɣelnaw n Tẓuriwin Tihuskayin n Lezzayer Tamaneɣt kra seg tṣekkiwin timezwura n Bettina Heinen Ayach. Deg 1976, tewwi Arraz Ameqran n Temdint n Lezzayer.\nDeg 1992, gan tazikkent n 120 n tfelwiyin-nnes deg Usalay Aɣelnaw n Tẓuriwin Tihuskayin yernu tewwi arraz adelsan n Tesbeddit Tanemɣiwant n Solingen deg Baden deg 1993.\nDeg 2004, gan tazikkent niḍen n tṣekkiwin-nnes deg Lezzayer Tamaneɣt.\nDeg 2018, tettekka Bettina Heinen-Ayach s tewlafin n tekla-nnes deg wazal n 100 n tzikknin titerrasanin d tmazdayin deg Tuṛuft, Tamrikt d Tefriqt.\nLast modified on Ttlata, 30 Yunyu 2020 12:37\nYeffeɣ-d ass n : Letniyen, 29 Yunyu 2020 12:24 Taggayt : IDLES Ɣran-t : 45 n tikkal Bḍu


Q=12	C=0	SS=0	LS=12	PS=0	DC=0	LC=0	SD=0	BS=0	G0=8	G1=5	G2=3	DLID=ber_Latn	BODY=D acu i tenniḍ 07 - Afrawan\nSeld tamezwarut-a, deg 2007, atah yettaẓ-d wass akken ad gen i tikkelt tis Snat tirmad-a-nsen, macca tikkelt-a, ad rrnun tiyiti qesḥen ugar akk tid i iɛeddan ; Ass-a ad ttheggin tirmad deg Qsenṭina (Sirṭa), ad as-semmin « Qsenṭina, Ɛasimat ettaqafa El Ɛarabiya », Ahaw ah ! Anwa seg-wen i izemren ad d-yenṭṭeq ?! Ih ih… Ass-a d Sirṭa-nni i yellan d Tamanaɣt n Numidya, d Sirṭa-nni i yellan d Azekka n Urgaz Ameqran i yellan ɣef tikti n zeddi n Numidya, d tamurt n umaziɣ, D Sirṭa-nni i yellan d ul, d aɣbalu d axxam n yirgazen igeɛmiren deg umezruy n Tmazɣa ; Masinissa, i yenna-an : « Tafriqt i yefriqen » ass-a ad rẓen awal-is i tikkelt taneggarut akken ad ɣbun later-is, ɣas akka mazal Aẓekka-ines ɣer wass-a deg Lxerrub, yeḍleq akken ad steɛfun yiɣsan-is, macca ticki yewweḍ-d wassen-nni deg ara bdunt tirmad-a-nsen wehmeɣ amek ara iḥulfu myal amaziɣ, wehmeɣ amek ara yeqbel ad yeknu, amek ara iqabel azekka argaz-a i d-yeǧǧan Numidya d listar i ugdud-is, tezṛam ay Yimaziɣen n wass-a, deg tallit ideg nekkni nettazal, nettnaɣ ad neg Tamaziɣt d Tutlayt Tunsibt, nutni ttheggin-d tiyitwin ara yesnegren ula d iẓuran-is, ḥsiɣ s wassen deg ara yilint tirmad-a deg Sirṭa s Yiɣsan n Masinissa Ad rmimzen, ḥsiɣ s deɛwessu ara nerfed deg yirawen-nneɣ i lebda imi nebra i wayen akk ɣlayen fell-aɣ, imi nebra i ṭṭbel deg waman ! Ay Imaziɣen n wass-a, xemmemt i uzekka deg ara d-yaweḍ wass deg ara nemmager lejdud-nneɣ ; s wacu ara asen-nesfukkel faccal-nneɣ… ?! “Ayen iyi-qerḥen nniɣ-t-id, nekk i lebda ad geɣ tiɣri, i kečč ay agdud ma ad d-takkiḍ ” X.Y\nPosté par : Yacine KHELIFA à 01:28 - D acu i tenniḍ - Commentaires  - Permalien [#]\nCommentaires sur D acu i tenniḍ 07


Q=14	C=14	SS=0	LS=0	PS=0	DC=14	LC=0	SD=0	BS=0	G0=4	G1=3	G2=3	DLID=ber_Latn	BODY=D Lydia Allouche i d ttaqcict tucbiḥt 2010 n Tmurt n Yeqbayliyen - Blog de raffour-iwaquren\nD Lydia Allouche i d ttaqcict tucbiḥt 2010 n Tmurt n Yeqbayliyen\nD ass n Yennayer i yettufernen sɣur yimḍebbren n Miss Kabylie i wakken ad gen tameɣra ideg ara tettwafren teqcict yufraren di thuski (ṣṣifa), deg tikil d wadduy. Aseggas-agi yerna-d ccerṭ amaynut : ilaq ad tissin ad temmeslay taqvaylit akken iwata.\nD massa Lydia Allouche, yelli-s n Vgayet Vgayet\nBgayet Béjaïa, Bougie i d-yufraren d taḥdayt tucviḥt, tumliḥt n tmurt n Leqbayel. Tesɛa 22 n yiseggasen. Teḍfer-itt-id Layla Megherbi (18 iseggasen, Meqleɛ - Tizi Wezzu), ma d ttis krad d Anissa Kechadi (24 iseggasen, Iwaquren - Tuvirett).\nTadwilt n Miss Kabylie n useggas d-iteddun, 2011, d tin ara d-yilin di Vgayet, ɣef akken i d-yenna Feriel d Mourad Ait Ahmed, imassayen ɣef Miss Kabylie.\nnick, Posté le vendredi 23 juillet 2010 20:30


Q=14	C=14	SS=14	LS=0	PS=14	DC=0	LC=0	SD=0	BS=0	G0=5	G1=2	G2=0	DLID=ber_Latn	BODY=Lerifain, ittɛezza ameddukel Karim Lbaraka. | Le RIFAIN\nLerifain, ittɛezza ameddukel Karim Lbaraka.\nIwweḍ-aneɣ-dd lexbar n tmettant n tbabat n umeddukel-nneɣ Karim Lbaraka. Karim i yellan d aneɣmas d anebdad n usit n lerifain.fr. Nettetter-as i lwacun n Lbaraka d umeddukel-nneɣ Karim ṣṣbar, ad as-isseres rebbi ixsan n tbabat-nnes di jennet.\nNeccin i Rebbi, d ɣer-s i ɣa nedwel.


Q=5	C=5	SS=1	LS=0	PS=0	DC=0	LC=0	SD=0	BS=3	G0=43	G1=28	G2=11	DLID=ber_Latn	BODY=Aṣaḍuf n idammen seqdacen Waɛraven di Tferka taɣerbit (III) – Kabyles.com\nAccueilKabylophonieAṣaḍuf n idammen seqdacen Waɛraven di Tferka taɣerbit (III)\nAɛraven, s ubeggen-agi-nsen, sulin, saɛlin ar tqacuct actal “inefki”* imi tutlayt-nsen d “awal n Ṛebbi” ( akken qqaren), ma d Illu i d-ifernen imceggaɛ-ines d Muḥemmed i kra yellan d amdan deg umaḍal. Aɛraven-agi ak d imtɛrben d temtɛarbin, fesren-d* i medden meṛṛa taɛravt-nsen i kra n wid yebɣan a ten-id-walin. S wayagi, akken ad beggenen, ad sbinen iman-nsen belli actal aɛervi yif akk tijudwa n yegduden.\nMa d iɣerfan i ṣawḍen ad senselmen, ha-kan akkagi, am akken s ilergin* ttwaneγlen akk s ddaw n uɣamar-nsen* anida tudert n yegduden-agi, ur tettwaḍmen ara i lebda.\nMa d kra deg-sen, imi ttwaɣeḍsen* seg ayendin n lleqrun uya, yewaɛr-asen assazekka ad d-uɣalen ar dunnit am yegduden nniḍen. Wigini fi d-mmeslayeɣ akk-a tura, d Imaziɣen sumata i Tferka taɣerbit, imi ula d nutni atnad dima deg tcerkett n imnekcem aɛrav-ineslem, yeẓẓan tikti-s di tmurt, isetruzi acḥal d amelyun n umdan amaziɣ ar uctal-is, am akken d-nniɣ-yagi deg uḥric d-fkiɣ. Imaziɣen akken llan atnad deg unusru* yettziden dima, ayen ara ten-yawin ar nnger, n uzgef* lebda.\nIfersanen* akk d wiyaḍ deg umaḍal, rran ẓẓerb s usemxalef gar nutni d imnekcem s ddin ineslem erran d acuɛi. D wagi i d asefreg akken imnekcem aɛrav ur sen-yufa ara abrid akken ad qqimen ilebda ddawa n uɣamar* asaɛudi. Ula d nekni s imaziɣen, naɛreḍ, nemḥaḥed akken kra n leqrun a nerr tin i wumi qqaren “taxariǧit”. Ula d tagi am t cuɛit n Ifersanen. Tga d asefreg, d acraḍ, d aḥareb af laṣel, tutlayt d yedles nneɣ, gar-aɣ d nekni d ubeṛṛani mgal asserti adrum-tanilsit.\nIfersaniyen agi fuggeren* anda wiyaḍ xesren*. Sawḍen ad sudfen* ula deg aɛraven ar tciɛit-nsen am kra deg Ilubnanen, seg Aɛraven n Golf, amur ameqqran deg Iɛiraqen, , atg…\nAssagi zemren ad ɛeggnen, ad zuxxen zzat n yinselmen isuniyen d nutni i d imẓẓulla akk gar inselmen n umaḍal sumata. Damen-asen talblaḍt i Waɛrav en akken yelzem:\na) gan-d asefreg gar-asen d imnekcem aɛrav.\nb) gan d ideyyaniyen nnig imẓulla inselmen sumata.\nDagi, imnekcem aɛrav , mačči yezmer ad d-yini awal af uya, acku ṭṭfen di ddin ineslem akken i wata yernu gan-d ṣṣur i ten-iḥudren af nnger uzekka.\nAɛraven isuniyen, erran iman-nsen d nutni i d iddeyyaniyen akk gar inselmen deg dunnit; gar-asen llan ula d imtɛrben d temtɛarbin agi n Tferka taɣerbit. Ar wigi, ulac win i yqerven ar Yillu am nutni, xas akken Aɛraven Iseɛudiyen werǧin qeblen-ten ad kkin deg actal aɛrav. Qeblen-ten ad ilin dima ddawa-nsen, amma di laṣel, amma di tmusni, acku ugin-ten, ḥesben-ten d ikrac.\nDda Muḥend yeqqar-d deg awal-is: “Aɛrav mi t-id-ɣelbeḍ di kullec kan ak-yini : “yak Nnbi d aɛrav (01). Kra n lɣaci mazal-iten ur netɛerb ara, ar ass-a ḥesben iman-nsen meḥqurit zzat n imtɛarben d temtɛarbin, acku mazal umnen s wawal imceggaɛ n taɛravt. Ḥeqren iman-nsen af demma n tneslemt, imi tagini d ayla n waɛrav d imtruziyen-agi illan ɣur-neɣ. Deg-sen Imaziɣen agi n Lmerruk, d Icawiyen d wiyaḍ. Ala Iqvayliyen d Imucaɣ ur n kennu ara zzat n imtɛarven ɣef demma n tneslemt. Ayagi d ayen i ybanen am aman n umizab.\nD tagi i d sebba armi aqla-ɣ ar ass-a lla nttezzi, nttenneḍ armi nugi ad naɛqel d acu-yaɣ. Af ayagi i si Aɛraven ak d imtɛarben ɛewwelen-d a ten-kemmen, s uwsengim* taɛravt-tanilsit*.\nTaẓuri-nsen* tebna af lḥers d bessif akken ad ddmen awal aɛrav. Ayagi d ayen i d-yeḍran-yagi, acku deg lketra n iɣerma i Tmazaɣa meṛṛa mmalen ar tegnawit, maca xas akken ur tella yara d tutlayt n taɛravt. Widak i tt-ihedderen, ḥesben iman-nsen seg actal aɛrav aḥeqqani. Wali-t kan yal tikelt ara temmeslayem d imtɛareb neɣ d timtɛarebt, ak-ini : “nekni nusa-d si Sɛaudi, newwi-d aqran akken ad tuɣalem d imdanen”, yak d nekwni ikwen yesɣermen*, neɣ tettum tura lxir i wen-nexdem… ?”. D wigi i d awalen yezgan deg imawen-nsen (02).\nSeg asmi i tefra lgirra gar-aɣ d ufrasis ar ass-a, tagnawit n imtaɛrben d temtɛarbin tuɣ tasga deg tmurt n Tefrka taɣerbit. U yernu, am akken d-nniɣ di yal aḥric af uyagi : d imaziɣen-awal i yuɣalen d iberraniyen, i yetruzan ar tegnawit n imnekcem agebliw. Tinna akk i ten-yuɣen meṛṛa, anida ak-tent-issɛareq a bnadem: “ẓran, ɛalmen belli ur llan ara d aɛraven, acku tutlayt tasɛudit werǧin yefhem-itt imtɛareb d temtɛarebt alamma yelmed-itt deg uɣerbaz; maɛna xas akken qqaren-aɣ-id : “Nekwni d aɛraven i nella !”.\nAɛraven agi n tkellax n tmazɣa, af lǧal n imaziɣen i yuɣalen fell-aɣ d ixṣimen. Akken llan meṛṛa am urgaz am tmeṭṭut kkaten akken aɣ-setruzin ar tjaddit d tegnawit-nsen. Yal yiwen yuɣal d ameɣnas af ayagi.\nDi Fransa anida teddiḍ d iqvayliyen i yeqwan, si zik ar tura, maca yiwen imtɛareb neɣ taqeddact timtɛarebt deffir n udekkan* n lqahwa n uqvayli, imiren kra yellan d aqvayli ad yettmeslay s tegnawit-nsen. Akk-a tella teswiɛt, ur tbeddel ara ar tura (03).\n01) Quand un Arabe est à court d’arguments, il te dira: le prophète est arabe !\nC’est à dire qu’il est de la race de Mahomet, donc il est au dessus de ceux et celles qui restent encore accrochés à leur religion qui n’ est rien d”autre qu’ une doctrine de domination mentale.\n02) Illa yiwen umɛallem aqvayli, d amenzu i deg lqahwa-s tutlayin i ttwaqeblen: taqvaylit ak tafransist. Win ara yessiwlen kan s tegnawit, werǧin as-id-yesservi tissit. Maca argaz agi d Mulud At Wannec i yellan deg tansa : 02 rue d Oran 18 Paris deg useggas n 1975. Mara d yesɛaddi lanonce deg uɣmis france soir, mara yettnadi asewway, yesrusu deg-s: “cherche cuisinier parlant berbère”. Di le jukebox-ines, llan kan iḍevsiyen s teqvaylit, tegnizit d tefransist.\na) Ar ass-a, imaɛllmen iqvayliyen sawalen tagnawit u sexdamen wid i yugin tutlayt nneɣ ad ttidir deg tmurt-is. Amɛallem aqvayli ilaq as ad yemmeslay s teqvayli i kra n win ara yessexdem, acku d netta is-yefkan aɣrum.\nb) Ar ass-a, qlilit iqvayliyen yettarun zzat n tḥuna-nsen s tutlayt nneɣ. Muqleɣ deg Iɛaẓugen, aẓeffun, tigzirt; ur walaɣ ara ula d yiwen.\n03) Tella yiwet n tmerrukit txeddem ttaqeddac ar yiwen n Uqvayli. Lqahwa yagi tura sdermentt, amkan nni yuɣal d tamezduɣt\nAmɛallem ur d-yettas ara alamma d 15 h n tmeddit. Imaren taqeddact ad tekcem s axxam-is. Kra yellan d amezdaɣ deg usensi nni d aqvayli. Ala nettat i ttaɛravt. Tekzem iyi tkeffart ar kra win ara d-yadren ar lqahwa ar s tegnawit n tmerrukit ara yehder ! Ala nekk. Asmi twala ḥerseɣ-tt, ur s-heddereɣ ara s taɛrabt-is, dinna yiwen wass kan tembaɛzaq-d fell-i am lbunba. Tenna-k : nekk ur fehmeɣ ara taqγaylit-ik, tura akk-a d asawen a yid-siwleḍ s taɛravt neɣ ur k-in-servayeɣ ara d acu ara tesweḍ!\nNek imiren, ur as-ǧiɣ ara, susmerged, nniɣ-as ula d nekk : Ihi ma ur tebɣiḍ ara ad tesleḍ i teqvaylit-iw, ruḥ s yagi ! Ṣubb kan ar ubulbar agi n wadda ad tafeḍ leqhawi n watmaten-im ad txedmeḍ dinna !\ntaxariǧit: tineslemt i Tɣerdayt\nadrum-tanilsit : ethno-linguistique\nAenean venenatis, porta. risus leo libero ipsum ut Donec ut elementumUA-10888605-2


Q=13	C=6	SS=6	LS=0	PS=0	DC=0	LC=6	SD=0	BS=2	G0=2	G1=1	G2=1	DLID=ber_Latn	BODY=Tifawin n Arrif: Tasghunt n Tskla Tamazight.\nHome » Aneghmis » Tifawin n Arrif: Tasghunt n Tskla Tamazight.\nG ddu umalu n waddag n Usnflul Amazigh, agh d mmghin izuran n yat Tsghunt n tskla tamazight, yusin assagh n : ” TiFaWiN ” g ddu ufus n Massa Rachida El marraki g Arrif amazigh, iffagh d utthun amzwaru g tsghunt ad, tg Tsghunt n Tifawin, tasghunt yuman g usnflul amazigh g Tmurt ngh Amur uwkuc d usnflul n imazighen n Diaspora marra… tamu i isfra, amzgun, tullist, d marra initn n usnflul d udels amazigh.\nAr nssutur ad tg Asafu g ubrid n tuwwsna d tghnsa tamazight, ar as nttini Ayyuzzzzzz ! Afus n tghnsa g ufus n udels ! S dat !\nZr uggar g uzday ad :\nMeɣres 14, 2010 OuboubkerAneghmisNo Comment\nMeɣres 14, 2010 ɣef 2:27 pm\nAzul fellak, tanmmirrt f u-nghmis amaynu a gw ma oubebkr fdoux ayyuz nk .\nMeɣres 22, 2010 ɣef 9:20 am\nayyuz imddukkal s twwuri yad mqquren zegh dar aytamategh gh rrif.\nar nssirim ad nezer kra gis illan .d is tella g likiosk gh casablanca.\nmayssa rachida yeqqar-d:\nMaggu 4, 2010 ɣef 3:41 am\nazul agma ayyuz ayyuz tanmir tamqrant sitimegh ak tudart teghzif.\nIbrir 28, 2011 ɣef 9:47 am\nmes-magraɣ yid-k di facebook nemeslay-d akka ɣaf tira n tmaziɣt.\nMaca d akken graɣ tamawt asmel nwen tira yesqdac ur fesust ara i tɣuri. Acimi ur tettarum ara s temɛamrit ?\nawi yufan agemay ar neseqdac yiwen di tfarka ugafa akken azekka ansiweḍ ar wayen iwumi qqaren “la standardisation) tutlayt n umahil la future langue amaziɣ du travail et des métiers.\nTanmirt nwen ar tufat.


Q=0	C=0	SS=0	LS=0	PS=0	DC=0	LC=0	SD=0	BS=2	G0=4	G1=4	G2=1	DLID=ber_Latn	BODY=Kenza Ğurğura, tameṭṭut-tamedyazt i yeddemen imru ad tsefru – Siwel\nPosted on : 15/11/2017 By Akli Muhubi\nTAMEDYEZT (SIWEL) — Aṭas n tlawin tiqvayliyin ladγa deg yiseggasen-a ineggura, refden-t imru, sefrawen-t γef lemḥayen d wuguren deg ttidiren-t, s usefru qarent-d ayen i ten-ticeγven, sefsusayent lehmum γef wulawen-nsent, ttarant-d asirem, gar-asent Kenza Ğurğura.\nAwal γef Kenza Ğurğura :\nKenza Ğurğura d yiwet n tmeṭṭut i d-fkan yidurar n tmurt n Yiqvayliyen, tlul deg as n 10 di meγres n useggas 1967, deg temnaḍt n At Vu-Yusef (Micli), agedzu n Tizi wezzu, tettdir deg Uqvu. Teγra tafelsafit, deg tsedawit n buzeriɛa n tmurt n lzayer, γas akken tevɛed γef wakal n lejdud-is maca teṭṭef di tmeslayt n yimawlan-is, teḥrez taqvaylit-is.\nKenza yessefrawen γef xilla n yisental, gar-asen: tayri, lḥif, iγevlan, d yiḥulfan n tmeṭṭut, uguren i tettaf deg tmetti, i yeqlen s uɛrur i tlawin i d-yerwen acḥal n yirgazen. Daya id t-yewwin ad tessuffeγ sin n wammuden n tmedyezt γer tezṛigin Aframed, acku tefka-as azal meqqer, terna-as leḥmala. Deg-sen tenna-d ayen tettxemmim d wayen tessarem ad yeḍru.\nKenza tekki am nettat am imedyazn iqvayliyen deg tfaskiwin d temliliyin i d-yettilin sya γer da, yal aseggas deg tmurt. Tga aṭas n temliliyin, d uznuzu s uvudu n wammuden-is ama deg Uqvu, Tizi wezzu, neγ Akfadu, d tamiwin-nniḍen. Akken daγ i tḥemmel ad tsel i waṭas n yinaẓuren n teqvaylit, gar-asen: Meɛtub Lwennas, Talev Taher, Crif Xeddam, Zedek Mulud, Crif Ḥamani, Sliman Ʃazem, d wiyaḍ.\nAmmuden i d-tessuffeγ :\n– Lbenna n usefru, 2015\n– Aru-yi, 2017\nDeg tagara, teqqar-as tmedyezt Kenza, seg yiwen n uvruy i d-yeddan deg ammud “Aru-yi, 2017” :\nAru-yi akken ik-yehwa\nSufeγ-iyi di tudert-a\nXas ad ɛiceγ di lkaγeḍ\nD teryel neγ d nuja\nD tameṭṭut werğin tesneḍ\nSIWEL 152025 Nov 17 UTC\nḤmed Ḥamum, mmi-s n Tqervust yefkan azal i Teqvaylit-is


Q=5	C=0	SS=0	LS=5	PS=0	DC=0	LC=0	SD=0	BS=1	G0=39	G1=36	G2=15	DLID=ber_Latn	BODY=Taseγrut n yimenzayen* n tiddukla\nTaseγrut-agi nga-tt-id i wakken ad d-nesban afrag n tikli n tiddukla tadelsant Imedyazen, u ad d-nebder deg-s imenzayen (principes) n llsas ay nettqadar di leqdic-nneγ.\nTamagit (identité) tamaziγt d ayen yellan, yiwen ur yezmir ad tt-yenkeṛ neγ ad yerwel fell-as. D nettat ay d llsas n umezruy (ttarix) n weγlan (nation) adzayri, yernu d imelyunen n Yidzayriyen ay yeddren s tmagit-agi. Aṭas aya seg wasmi ara yettnaγ wegdud i wakken ad as-d-yuγal ccan-is i tmagit tamaziγt yernu ad as-yettunefk wemkan ay tuklal deg tmurt-is. Adabu, deg yal tamurt n ddunit, yessefk ad yeqdec i wakken ad asen-yeddu di lebγi i yegduden ay yeḥkem. Ma yella yebγa udabu adzayri ad yefru ugur n tmaziγt, yessefk ad yesteεṛef akk-n iwata s tmagit tamaziγt, yernu annect-a ur d-yettili ara ala kan ma yella yesteεṛef udabu s tmaziγt d tutlayt taγelnawt u d tunṣ̣ibt.\nTamagit n Ldzayer d tamaziγt, ddyana-yines d tineslemt, ma d idles-ines d amaziγ-aεṛab. Tanḍa (diversité) n tmurt-nneγ tefka-as lğehd, yernu Ldzayer tettasem ghef wayen akk yebnan llsas-is. Γef waya ur yessefk ara γef Ldzayer ad tsemmeḥ neγ ad teqqen allen γef yiwet seg tgejda n tmagit-ines taγelnawt (nationale).\nImi ay tettwaḥqer tmagit-nneγ, tettwamḍel d tamuddirt deg yisalayen (musées) yernu tettwaḥbes deg ujeγlal n ufulkluṛ, nekni, s yisem-nneγ d Imaziγen yettalasen di tmagit-agi tajaddiwt, taqburt, neεzem ad nettekki s cwiṭ-nni ay nessen i wakken ad nesnerni tamagit tamaziγt.\nTiddukla-nneγ tedder u tqeddec kan i lmend n westeεṛef s tmagit tamaziγt. D acu kan, abrid awḥid ay nefren i wakken ad nessiweḍ s iswi-nneγ netta d abrid n yedles. Nekni nettwali dakken tamaziγt, i wakken ad teqqel d tutlayt taγelnawt, tunṣ̣ibt, yessefk ad neqdec fell-as i wakken ad tt-nerr d tutlayt n yedles yeddren, d tutlayt n wesnulfu u d tin ara d-yemyezgen d yecqaren (défis) n tallit n wass-a. Γef waya, nebγa ad tili tiddukla-nneγ d tarbaεt ay deg yezmer walbεaḍ ad yaf iman-is i wakken ad yeqdec seg wul, s leεqel-is, anda ay yella leqder gar yimaslaḍen (membres). Win ay d-yeqqaren dakken netta d ameγnas (militant) yeṭṭfen deg tmaziγt, yekkaten fell-as, yili netta iεemmed yeğğa tamaziγt, ur tt-yettmeslay ara, d amdan ur nessawaḍ ara tameddit i wawal, d win ay d-yettmeslayen akk-a, maca ixeddem akk-n nniḍen. Mi ara nmuqel mliḥ s imdanen-agi, ad nger tamawt dakk-n sseqdacen kan tamaziγt d ṭṭbel i wakk-n ad awḍen γer way-n bγan nitni, γer nnfeε-nsen. Tiddukla-nneγ, ay yettwalin iman-is tettalas deg tmagit (identité) tamaziγt, terra asseqdec n tmaziγt, ama deg wawal, ama deg tira, d amenzay n llsas, d ayen ay yessefk ad t-yeg yal amdan ay yettekkan di tiddukla-nneγ. Asselmed n tira n tmaziγt dima yella u ad yeqqim dima d leqdic agejdan (principal) n tiddukla-nneγ. Yagi, s kra n win ay yebγan ad yettekki di tiddukla-nneγ yessefk ad yelmed akken ilaq tira n tutlayt tamaziγt uqbel ma yeqqel d amaslaḍ (membre). S usselmed n tira, tiddukla-nneγ tebγa ad d-teg leqdicat imeεnen, inefεen, leqdicat igmamen (concrets) ara idumen i uzekka d slazekka.\nAyen nxeddem ur yezmir ad yerbeḥ ala kan ma yella newwi-t-id s tikli tussnant (scientifique). I wakk-n ad nesserbeḥ ayen nebγa ad t-nexdem, yessefk ad nεiwen inelmaden d yimaslaḍen-nneγ (membres) s ttawil, ad asen-neg ifadden u ad ten-neğğ ad ḥulfun dakk-n atni deg terbaεt anda ay zemren ad lemden neγ xedmen s leεqel-nsen, yessefk ad asen-nefk tameẓẓuγt, ad nessemh'ess i way-n ara d-awin d ajdid negh i wayen h'wadjen, ad asen-nebded dima i lmendad, ad ned'fer s lqerb leqraya neγ leqdic ay d-ttheggin γer-neγ, ad nesteṛḥeb s tekta (lfekrat) tijdidin ara d-yernun lfayda i tmaziγt d tiddukla, u ad neqdec i wakk-n s kra n way-n nxeddem, γas nexṣ̣er fell-as adrim, ad d-yawi lfayda. S ṛṛuḥ n tussna ara nnadi amek ara nefru uguren ay d-nettemlili mi ara nxemmem γef wamek ara d-nesbedd ayen nessefray ad t-nexdem. Ṛṛay nettak-it i win ay izemren i lecγal, ixeddem, yernu lecγal nferreq-iten γef yimaslaḍen-nneγ (iεeggalen) γef leḥsab n way-n yezmer yal yiwen ad t-id-yefk, i wakk-n ad yili leqdic-nneγ d amellil (efficace).\nImaslaḍen (iεeggalen) n tiddukla tadelsant Imedyazen qeddcen di ṛṛuḥ n tammidwa (amitié) ay deg yal yiwen ilemmed-d γef wayeḍ, deg ṛṛuḥ n wemqader d leqdic seg wul. D win ixeddmen akk d win yesεan tizemmar ay nettqadar, deg lweqt i deg win ara d-yawi ḍḍmeε γer-neγ, ur yettaf ara iman-is, imi yal amaslaḍ deg terbaεt-nneγ yessefk ad yeqdec. D lwajeb fell-aneγ ad d-nesnulfu tawennaḍt (environnement) ay deg amdan yezmer ad yeqdec γef tmaziγt s ṛṛaḥa n lbal, d tarbaεt ay deg ilmeẓyen iqeddcen γef tmaziγt seg wul, wid yeffuden tamussni d yedles zemren ad afen iman-nsen, d tabaεt ay deg yal yiwen/t t/yezmer ad t/yeqdec deg twennaḍt d tazedgant, ladγa ass-a, mi akk-a ay nger tamawt dakk-n llan waṭas n yelmeẓyen d telmeẓyin ay ihuban ad gren(t) iman-nsen(t) deg kra trebbaε imi ay ixuṣ̣ṣ̣ wemqader deg-sent. Tikli-nneγ deg tiddukla d tin n leqder gar yimaslaḍen (iεeggalen), d tikli n ttṛebga n twacult, n leqdic seg wul. Yal amaslaḍ yessefk ad iqader tikli-agi u ad d-yefk tugna (image) yelhan γef terbaεt-nneγ.\nTiddukla-nneγ teṭṭef deg wezref n tlelli n wawal, yernu tettwali dakken yal adzayri yettalas ad yesεu amkan ay deg ara d-yemmeslay γef wuktuyen-ines (idéaux), γef way-n ay yes yettamen. Tanḍa (diversité) neqsed-d yis-s dakken yal yiwen yettalas ad d-yesban iman-is, ad yili yemgerrad (yemxallaf) γef wiyaḍ u ad d-yemmeslay s tlelli γef way-n yettxemmim s uqader n wiyaḍ. D ay-a ay nettwali, deg tiddukla-nneγ, d azalen n tugdut (démocratie) yernu nteg ifadden i medden i wakk-n ad ddun yis-sen. D acu kan, tiddukla-nneγ ur tekcim deg tsertit (politique), yernu ulac tasnakta (idéologie) ay γef tqeddec. Nnig way-a, tiddukla-nneγ tebγa ad tessebεed tamaziγt γef tesnakta i wakk-n ur tettγimi ara tmagit-nneγ (identité) tettwaḥbes kan deg yijeγlalen n uxemmem n kra n trebbaε ay yebγan ad tt-rrent d ayla-nsent. "Tamaziγt" maci d tasnakta. Wid yebγan ad rren tamaziγt d tasnakta amzun la d-qqaren dakk-n s kra n wid ur nettxemmim ara am nitni ur ttalasen ara deg tmaziγt, yili maci Imaziγen akk sεan yiwen n uxemmem, yernu maci imi ay mgerraden (mxallafen) Yimaziγen deg uxemmem-nsen, kra ad ttalasen deg tmaziγt deg lweqt ay deg wiyaḍ ur ttalasen ara deg-s. Tamaziγt d ayla n wakk Idzayriyen, γas akk-n yemgerrad (yemxallaf) wamek ttxemmimen. Yiwen ur yettalas ad yerr tamaziγt d ayla-s u ad tt-iwehhi γer tesnakta ay yes yettxemmim netta akk d terbaεt-is. Tiddukla tadelsant Imedyazen texḍa i lebda abrid n usseqdec n tmaziγt i lmend n yimenγi γef tesnakta. Tiddukla-nneγ tefren abrid-is s tmussni, testeεṛif kan s way-n txeddem s yisem-is yernu tessaram ad d-teffeγ tmaziγt seg ujeγlal n tesnakta ay deg ay tt-ḥebsen kra.\nIdles (culture) amaziγ yeččuṛ d azalen ay yes mazal la ttidiren medden, mazal la ten-ttqadaren. Gar wazalen ay yebnan idles-nneγ, nezmer ad d-nebder nnif d lḥeṛma, leḥmala n twacult, tamussni, amqader, ṣ̣ṣ̣ber, leḥdaqa, ttṛebga d tebγest (lkuṛaj). Tiddukla-nneγ d idles-agi ay tefren, yernu tettqadar ṛṛuḥ-is u tugi ad texdem, ula s yisem n tmaziγt, i lmend n meḥḥu n wazalen-agi izedganen n wegdud amaziγ. Tamussni" ay yellan d ṛṛuḥ n yedles amaziγ, d ay-n ay d-lemden leğyal iεeddan n Yimaziγen. Tamussni tamaziγt teğhed yernu tezmer ad teddu d zzman u ad d-temyezg d tallit n wass-a, dγa s way-a ay nezmer ad nidir deg tallit n wass-a mebla ma neğğa azalen-nneγ ineṣ̣liyen.\nNekni nettḥulfu dakk-n, γas ma yella idles-nneγ (culture) rnan-t yidelsan "imassanen" (cultures savantes), "tamussni"-nneγ n zik (akk d teqbaylit) tezmer ad tt-id-teqqel teṛwiḥt u ad tkemmel ad tidir i uzekka d slazekka. Sya ar imir-n, tiddukla-nneγ ad teqdec i wakk-n ad tesseğhed azalen-nneγ ineṣ̣liyen, maci i wakk-n ad thudd ay-n yebnan idles-nneγ. Akk-n yebγu yili, tiddukla-nneγ ur tekkis i yiwen ad iwet γef tmaziγt akk-n yettxemmim, γef leḥsab n tesnakta i γer imal. Am wakken yiwen ur yettalas ad aγ-yekkes azref (lḥeqq) akk-n ad nwet γef tmaziγt s uqader n tikli, tezdeg akk d ṛṛuḥ n leεwayed timaziγin tineṣ̣liyin, tiqdimin. Aqader n tezdeg d leεwayed tineṣ̣liyin d amenzay meγγren deg tiddukla-nneγ. Imaziγen, seg zik steṛḥiben s way-n ay asen-d-yusan seg lbeṛṛani yernu annect-a d lğehd ay asen-d-yerna. Tamurt-nneγ, s umezruy-is ameṛkanti akk d wemkan ay deg d-tuzga, nezmer ad tt-nwali d amkan ay γer d-mlalen waṭas n yidelsan u d tamda wuγur d-nneγlent aṭas n tγermiwin (civilisations). D ay-a ay aγ-yeğğan ad nili d imdanen yeldin γef ddunit, γef tmussni d yedles ameγradi (universel).\nLislam yettekka mliḥ deg wemsal n tmagiyin (identités) n Tmazγa. Deg tmetti (société) tadzayrit, Lislam d netta ay d llsas n tudert tadyanit d wamek nettxemmim, yernu d ay-n ibanen dakk-n idles (culture) n wegdud-nneγ aṭas ay d-yewwi seg Lislam. S way-a, tiddukla-nneγ ur tqebbel ara akk ad teg kra ara iḍurren yiwen seg llsisan n tmagit n wegdud-nneγ.\nNekni, s yisem-nneγ d imaslaḍen (iεeggalen) n tiddukla tadelsant Imedyazen yemlalen deg wegraw amatu (assemblée générale) deg Ldzayer tamaneγt, deg wass n 17 Ctembeṛ 1994, ad nεiwed ad d-nini dakk-n neṭṭef deg yimenzayen n llsas n tiddukla-nneγ, u d wigi ay d imenzayen-nneγ :\nAlmad yettuḥettmen n ussiwel d tira n tutlayt tamaziγt i wakk-n bab-is ad yettekki akken iwata deg tmagit (identité) tamaziγt.\nTuṭṭfa deg wazalen n tezdeg d ṛṛuḥ n leεwayed timaziγin mebla ma nekcem deg ufulkluṛ.\nTikli s uqader n wazalen d llsasat n ddin n wegdud adzayri akk d uqader n wazalen n tγerma mebla ma nekcem deg kra n tsertit (politique) d tesnakta (idéologie).\nLeqdic s webrid n tussna, aεdal gar akk iεeggalen n tiddukla, asseqdec n temsilit (réalisme) deg teγtasin-nneγ (décisions) d uṣ̣eggem n lecγal-nneγ, d tullya n tewwura n tiddukla γef tmussni tameγradit (universelle).\nAsseḥṛes γef uqader n ṛṛuḥ n leqdic seg wul, n lḥeṛma d nnif akk d ttṛebga, d weḥraz n yisem d tezdeg n tiddukla.\nYettwaxdem deg Ldzayer Tamaneγt, ass n 17 Ctembeṛ 1994


Q=5	C=4	SS=4	LS=0	PS=0	DC=0	LC=0	SD=0	BS=4	G0=47	G1=25	G2=9	DLID=ber_Latn	BODY= Luke 7 Tawallamat Tamajaq NT\nBible > TTQ > Luke 7\n◄ Ǝlinjil wa n Luqa 7 ►\nLuke 7 Tawallamat Tamajaq NT\nTǝhanint n Ǝlmǝsix\nƎzuzǝy ǝn Ɣaysa akli ǝn kabtan iyyan\n1As iɣrad Ɣaysa emel ǝn salan win den kul i tamattay en, iggaz taɣrǝmt ǝn Kafarnahum.\n2Taɣrǝmt ten ih-et kabtan iyyan ǝn sojitan n Ǝrrum ilân akli-net ikna tara irinan, ibuk y iba. 3As isla kabtan en isalan ǝn Ɣaysa, izammazal sǝr-ǝs arat daɣ muzaran ǝn Kǝl-Ǝlyǝhud fǝl a t-ansǝyan a d-asu izzuzǝy akli-net. 4Osan-in Ɣaysa, onsayan-tu, ǝnnan-as: «Alǝs a, ihôr a das-tagaɣ tǝnǝfust ta, 5fǝlas irâ tamattay-nana, ǝnta fadda a danaɣ-issǝkrasan ehan-nana wa n ǝlɣibada.»\n6Tǝzzar iddew dǝr-san Ɣaysa. As din-ihoz Ɣaysa ehan, izammazal-du sǝr-ǝs kabtan en imidawan-net y a das-annin: «Ǝmǝli, ad wǝr tǝsǝlliyǝɣaɣ iman-nak, nak wǝr ǝwedaɣ ad tǝggǝzaɣ ehan-in. 7Adi da fǝl kay-in-wǝr-oseɣ nak iman-in. Annu arat ɣas ad izzǝy amaššaɣal-in. 8Ǝssâna daɣ adi fǝlas awedan a ǝmosaɣ a daɣ ǝttafan wiyyad tanat, ǝttâfaq-qat nak iman-in daɣ sojitan win daw-i ǝllanen. As ǝnneɣ y iyyan: Aglu, ad aglu, as ǝnneɣ y iyyan: Iyyaw, a di-d-asu. As ǝnneɣ y ǝkli-nin: agu awa, ad t-agu.» 9As isla Ɣaysa y awen, isammaklal sǝr-ǝs, imalallay-in aytedan win das-ǝlkamnen, inna: «Ǝnneɣ-awan, wala Kǝl-Israyil wǝr daɣ-san ǝnayaɣ awedan igân ǝzǝgzan ewâdan wa iga alǝs a.»\n10As din-ǝqqalan meddan win ǝmmozalnen ehan, osan-in akli wa irinan izzây.\nƎsǝnkǝr ǝn Ɣaysa ǝmawad iyyan daɣ tǝmattant\n11Dǝffǝr awen ikka Ɣaysa aɣrǝm iyyan igân esǝm Nayn, ǝddewan dǝr-ǝs nǝttulab-net ǝd tamattay tagget. 12As din-ihoz imi n ǝɣrǝm immǝnay d aytedan aggotnen ewaynen ǝnǝmmettǝn y a t-in-ǝnbǝlan. Alǝs wa n ǝnǝmmettǝn en, wǝr tǝla anna-net ar ǝnta, abba-net deɣ wǝr idder.\n13As tat-inay Ǝmǝli tǝsahhanatat-tu, inn-as: «Ayyu tala.» 14Ikka-du ǝnǝmmettǝn, idas tǝssut ta daɣ immeway, ǝbdadan aytedan win t-ewaynen, tǝzzar inna: «Ǝmawad ǝnneɣ-ak: Ǝnkǝr!» 15Iqqim-du alǝs wa aba, iššewal, issoɣal-tu Ɣaysa y anna-net.\n16Ǝrmaɣan aytedan kul, ad ǝmmalan Mǝššina gannin: «Ǝnnǝbi zǝwwǝran a d-inafalalan daɣ-na, Mǝššina osa-du tamattay-net fǝl a daɣ-as issǝn.»\n17Tǝzzar tǝffǝzzat sallat ǝn Ɣaysa daɣ akal ǝn Yahudǝyya ketnet, ǝd kallan win tu-ɣalayɣalaynen.\nƔaysa ǝd Yaxya wa isalmaɣan aytedan daɣ aman\n18Igraw Yaxya isalan win den kul ɣur attalamitan-net. Iɣra-du ǝššin daɣ-san, 19izammazal-tan s Ǝmǝli Ɣaysa y a das-annin: «Awak kay da was nǝqqǝl y a d-asu, meɣ ak ad nǝssǝgǝd y iyyan?» 20As din-osan Ɣaysa, ǝnnan-as: «Yaxya wa isalmaɣan daɣ aman a dana-d-izammazalan sǝr-ǝk, inn-ak: Awak kay da was nǝqqǝl y a d-asu, meɣ ak ad nǝssǝgǝd y iyyan?»\n21Assaɣat ten da iman-net, izozay daɣ-as Ɣaysa aytedan aggotnen daɣ tǝwǝrnawen ǝd tǝlawayyen ǝd kǝlǝsuf, issǝswad deɣ imǝddǝrɣal aggotnen. 22Ijjǝwwab Ɣaysa i meddan win sǝr-ǝs d-ǝmmozalnen, inn-asan: «Ǝqqǝlat Yaxya tǝssuɣǝlam-as awa tǝnayam d awas tǝslam, tannim-as: Imǝddǝrɣal ǝhannayan, inǝbdan jawanken, aytedan win igraw kǝtru ǝzzayan zaddogan, imzagan ǝgrawan tesalay, inǝmmǝttan nakkaran-du daɣ tǝmattant, šilǝqqawen deɣ sallanat y Ǝlinjil. 23Ibbilal awedan wa wǝr igmed ǝzǝgzan-net fǝlas wǝr iga aššak daɣ awa ǝmosa.»\n24As ǝglan meddan win d-izammazal Yaxya, issǝnta Ɣaysa amagrad i tamattay daɣ batu ǝn Yaxya, inna: «Ma imos arat was tǝkkam ǝsuf y a tu-tǝnǝyam? Awak telant isiwǝliwil aḍu? Kala! 25Daɣ adi ma tǝkkam y a t-id-tǝnǝyam? Awak alǝs ilsân tabdoq tǝknat šihussay? Kala! Ǝnǝyat za aytedan win ǝlsanen tabdoq ta tǝhossayat, ǝgân deɣ tǝmǝddurt daɣ ǝnniflayan, inan ǝn mǝnokalan a ǝhan. 26Adi za ma tǝkkam y a t-id-tǝnǝyam? Awak ǝnnǝbi? Wǝllen zʼâs ǝnnǝbi. Amaran Yaxya ogar tišit n ǝnnǝbi fadda.\n27Fǝlas Yaxya ǝnta a fǝl ǝnnan Ǝlkǝttaban: Ǝnǝy za a dat-ǝk assaglaɣ anammazul-in a zʼaknin tarrayt-nak.\n28Ǝnneɣ-awan, wǝr kala a d-ihǝw awedan ogaran Yaxya; dǝr iga awen da wala ɣas wa ogaran tǝmmǝdrǝyt daɣ Taɣmar ta n Mǝššina, da ogar Yaxya.»\n29Aytedan win ǝslanen y awal ǝn Yaxya, harkid nabazan n amana, kul ǝqbalan as tarrayt ta n Mǝššina ǝnta a toɣadat, adi a fǝl ǝrḍan issǝlmaq-qan Yaxya daɣ aman. 30Mišan Farisaytan ǝd musanan n Ǝttawret, ǝntanay ǝssǝknan ǝs tugǝyt ta ǝgan s a tan-issǝlmǝɣ Yaxya daɣ aman, iba ǝn tǝrǝddawt-nasan s awa ixtas Mǝššina.\n31Inna Ɣaysa: «Mas zʼammattalaɣ aytedan n azzaman win nǝha da? Awak ma dǝr olan? 32Olân ǝd bararan ǝqqimnen daɣ ǝssuk tinǝmǝɣrin gannin:\n33«Ǝnneɣ-awan adi fǝlas Yaxya wa isalmaɣan aytedan daɣ aman as d-osa, issigat ǝzum wǝr isǝssu deɣ esmad n alɣanab, tǝnnam aggǝsuf a t-izdaɣan. 34Amaran, nak Ag Aggadǝm ose-du, ǝtatta ǝsassa, mišan tǝnnam: Ǝnawat alǝs wen n amawwalay en, isassin esmad s igǝt, imos ǝmidi ǝn nabazan ǝn takǝsen d ark aytedan!»\n35Masnat ta du-tǝfalat Mǝššina amaran, aytedan kul win ǝhanen tarrayt ta n Mǝššina, ǝntanay a sataddinen aqqad-net.\nAgaraw wa tǝga tǝntut iyyat tǝsureft ǝn bakkadan-net\n36Igmay Farisay iyyan daɣ Ɣaysa a ɣur-ǝs atšu. Tǝzzar ika Ɣaysa ehan ǝn Farisay wen, saɣɣamaran ad tamansawan. 37Wala a ihogan tǝraz-du tǝntut iyyat ǝn tanasbakkadt tǝhât aɣrǝm en da, tǝslât as Ɣaysa imigarat i Farisay wen. As du-tosa tewây butalay n alwardi. 38Tǝmal-du dǝffǝr Ɣaysa, ɣur daran-net ad tǝhallu har tǝssǝbdag idaran ǝn Ɣaysa ǝs mǝttawan-net, tǝmmas-tan ǝs jǝkkad-net. A dasan-tǝtamallat tǝnaqqal fall-asan alwardi.\n39As inay Farisay wa isimuguren Ɣaysa awen, inna daɣ man-net: «Ǝnnar imos alǝs a ǝnnǝbi, issǝn as tǝntut ta tu-tǝddasat da, tanasbakkadt.»\n40Inn-as Ɣaysa: «Simɣon, a dak-annaɣ arat.» Inn-as Simɣon: «Šiwǝl, Ǝššex!»\n41Inn-as Ɣaysa: «Kala a t-illa alǝs iyyan irwâsan ǝššin meddan. Iyyan irwâs-tu sǝmmosat tǝmad ǝn tamma n ǝzrǝf, wa hadan irwâs-tu sǝmmosat tǝmǝrwen. 42Dad wǝr ǝlen as ǝrzaman, oyy-asan awa tan-irwas. Awak ma tǝnneɣ mǝni daɣ-san wa tu-z-iren wǝllen?» 43Inn-as Simɣon: «Ordeɣ as was oyya ǝmarwas wa aggen.» Inn-as Ɣaysa: «Tidǝt-nak.»\n44Amaran imalallay-in tantut tǝzzar inna i Simɣon: «Tahannayaɣ tantut ta? As d-ǝggazaɣ ehan-nak wǝr di-tǝkfeɣ aman ǝs ǝššorada idaran-in, mišan ǝnta tǝssǝbdak-kan ǝs mǝttawan-net tǝmas-tan ǝs jǝkkad-net. 45As d-oseɣ ehan-nak wǝr di-du-tǝssǝlkada, mišan ǝnta a d-oseɣ tǝtamallat i daran-in fǝl saɣmar a di-tǝga. 46Kay wǝr tǝzwayaɣ eɣaf-in, mišan ǝnta idaran-in a fǝl tǝnɣal alwardi. 47Adi a fǝl dak-ǝnneɣ: tara zǝwwǝrat ta di-tǝssǝkna tǝsitadda as ibakkadan-net tiwasarafan-as kul kuddeɣ ǝggǝtan; mišan awedan wa igrawan tǝsureft n a ǝndǝrran, ǝnta tara-net ši ǝndǝrrat.»\n48Tǝzzar inna Ɣaysa i tǝntut ten: «Ibakkadan-nam tiwasarafan-am.» 49Ad gannin aytedan win dǝr-ǝs ǝdrawnen imensewan daɣ man-nasan: «Ma imos wa daɣ awedan as wala ibakkadan isuruf-tan y aytedan?» 50Amaran inna Ɣaysa i tǝntut ten: «Ǝzǝgzan-nam a kam-iɣlasan, aglu daɣ alxer.»


Q=6	C=0	SS=0	LS=6	PS=0	DC=0	LC=0	SD=0	BS=1	G0=10	G1=10	G2=7	DLID=ber_Latn	BODY=Algérie Presse Service - Actualité à la Une Tawakla isallen n Lezzayer - Aɣawas n unabaḍyessejhad asmatu n usselmed n tutlayt tamaziɣt (amasay)\nVous êtes ici : Amugger»LEZZAYER»Aɣawas n unabaḍyessejhad asmatu n usselmed n tutlayt tamaziɣt (amasay)\ndimanche, 08 octobre 2017 14:09\nAɣawas n unabaḍyessejhad asmatu n usselmed n tutlayt tamaziɣt (amasay)\nWEHṚAN– Yenna-d umaru amatu n Useqqamu Unnig i Timmuzɣa, Si El Hachemi Assad, ass n ssebt deg Wehṛan, dakken aɣawas n unabaḍay yettwaqeblen seg melmi kan deg wemni d win ay yessejhaden asmatu n usselmed n tutlayt tamaziɣt deg wakk iswiren d wakk icriken. Mi yesselwi, deg tesɣimt n weɣmis ayallas n « El Djoumhouria » aciri n useggas aɣurbiz n 2017-2018 i usselmed n tmaziɣt i yimengaḍen, yenna-d Mass Assad dakken « la nettmahal s yisurifen iweznen akken ad neḍmen rrbeḥn termit-a yernu ad nfak asenfar-a s wenmireg d weɣlif n ussegmi aɣelnaw ay la yettekkayen deg wesmal n wesmatu n tutlayt tamaziɣt. »\nAsselmed n tutlayt-a la d-yettili, imir-a, deg 38 n twilayin, seg leɛḍil ad d-iḥaz akk tiwilayin n tmurt aseggas ay d-yetteddun lemmer ad ilin yimukan (ansaten imarudanen), ɣef wakken ay d-yenna Si El Hachemi Assad ay d-yernan dakken, seg useggas ay d-yetteddun d asawen, ad d-yeffeɣwesmal amezwaru n yiselmaden n tmaziɣt seg Usudu Imineg n Yiselmaden n Buzerriɛa. Iger-d daɣtiɣri, i lmend n waya, i werẓam n usudu am wa deg Wehṛan d ussidef n temsirin n tmaziɣt deg ṛṛadyu tamnaḍant n Wehṛan. Seg yidis niḍen, yenna-d Mass Assad dakken sbedden-d yiwet n tegrawt n umahil deg ukatar n ticcurka d Useqqamu Unnig d Timmuzɣa d weɣlif n ussegmi aɣelnaw i ussiwel ɣef wuguren isensegmanen n usselmed n tutlayt tamaziɣt d ussidef-nnes d tanga s wefran (yernu maci d tuḥtimt) deg weswir amenzu d weswir n wuqbel uɣerbaz.\nYesmekti-d daɣumasay-a s wayen ay iga Useqqamu Unnig i Timmuzɣa i uheyyi n wahilen i wesmatu n usselmed n tutlayt tamaziɣt s wemyalel d tiddukla n ussegmek n « Iqra » d Udiwan Aɣelnaw n Ussegmek d Usselmed n Yimengaḍen. Seg yidis niḍen, yules iwekked-d aɛewwel n Useqqamu Unnig i Timmuzɣa deg wayen yerzan assileɣyettkemmilen n yiselmaden ay d-iḥuzan 112 n yiselmaden d ussemɣer n wemḍan n yiselmaden d yinelmaden. 6 n tneɣriyin n usselmed n tmaziɣt i yimengaḍen ay yettwareẓmen deg Wehṛan yernu sɛant 120 n yinelmaden, neɣtalemmast n 20 n yinelmaden i tneɣrit. Inelmaden-a lemmden deg 5 n yiɣerbazen imenza d wexxam n yilemẓiyen n « Akid Lotfi » s uttekki n tiddukla tadelsant n « Numidya », ɣef wakken ay d-nettwaxebber. I lmend n terzi-a, gan-d tamsirt ɣef yisekkilen yettwasseqdacen i tirawt n tmaziɣt.\nAd yerzu daɣumaru amatu n Useqqamu Unnig i Timmuzɣa, ass n lḥedd, ɣef yiwet n tneɣrit n usselmed n tmaziɣt deg Wehṛan.\nMa d anemhal amnaḍan n Udiwan Aɣelnaw n Ussegmek d Usselmed n Yimengaḍen, Zineddine Belbachir, iwekked-d dakken adiwan-a yesɛa idrimen akken ad d-yessidef iselmaden n tmaziɣt lemmer ad ilin yinelmaden. Seg yidis niḍen, yenna-d Si El Hachemi Assad dakken, deg tezwara n 2018, ad yettwarẓem yiwen n wuḍḍun d azegzaw imi aṭas n medden ay d-yeɣɣaren i Useqqamu Unnig i Timmuzɣa akken ad t-ciwṛen, ad d-ssutren tisuqqilin neɣtiɣawsiwin niḍen, yernu yenna-d dakken ad d-ssidfen imsuqqlen yessnen ṣṣenɛa s wemyalel d weɣlif n tnazent.\nAd yessuddes Useqqamu Unnig i Timmuzɣa, seg 20 ɣer 24 Tubeṛ, deg Illizi, Tafaska Taɣelnawt n Tmedyezt Tamaziɣt, am wakken ara yessuddes asarag agraɣlan ɣef yittekkiyen ay iga Mouloud Mammeri i tɣerma tameɣradant gar 3 d 5 Wamber deg yijifeṛn tmesrit tagraɣlant n wedlis n Ldzayer yernu i lmend n ukemmel n wesfugel n umulli wis 100 n tlalit n waggag-a adzayri. Ad tettwaḥaz tnefsart i yedlisen n Mouloud Mammeri deg tmesrit-nni, d tin aydeg ara d-rsen akk yedlisen-nnes ay d-yettwassuqqlen ɣer tmaziɣt.\nUgar di taggayt-agi : « Tabatent: azal n 1000 ay yessaggzen ɣer tneɣrit n welmad n tmaziɣt i yimengaḍen (amasay) Aselway n unabaḍ arusi ad d-yeg tirzi tunṣibt ɣer Lezzayer, seg wass n letniyen d afella »